Diari Oficial de la Generalitat Valenciana


Sumari del DOGV 8235, del 15-02-2018 (2018/921)

RESOLUCIÓ de 18 de desembre de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del Conveni col·lectiu de l'empresa Mensajeros Costa Blanca, SA.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8235

Data del DOGV
:   15-02-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/921


Data del document
:   18-12-2017

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 18 de desembre de 2017, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del Conveni col·lectiu de l'empresa Mensajeros Costa Blanca, SA. [2018/921]  
Vist el text del Conveni col·lectiu de l'empresa Mensajeros Costa Blanca, SA, subscrit per la comissió negociadora, integrada per un representant de l'empresa i, per part dels treballadors, per membres de la representació unitària, i de conformitat amb el que disposa l'article 90, apartats 2 i 3, del Reial decret legislatiu 1/1995, de 24 de març, text refós de la Llei de l'Estatut dels Treballadors, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana, el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i l'article 4.3 de l'Ordre 37/2010, resol:  
  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb la notificació a la comissió negociadora i dipòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 18 de desembre de 2017.- El subdirector general de Relacions Laborals: Juan Ignacio Soler Tormo.  
  
  
Conveni Col·lectiu Mensajeros Costa Blanca, SA  
Anys 2017-2025  
  
Capítol I. Disposicions generals  
Article 1. Determinació de les parts  
Article 2. Àmbit funcional  
Article 3. Àmbit geogràfic  
Article 4. Durada i vigència  
Article 5. Denúncia i pròrroga  
Article 6. Comissió Paritària  
Article 7. Adhesió als procediments del Tribunal d'Arbitratge Laboral de la Comunitat Valenciana  
Article 8. Compensació i absorció  
Article 9. Garantia ad personam  
Article 10. Vinculació a la totalitat  
Article 11. Dret supletori  
Capítol II. Organització del treball  
Article 12. Organització del treball  
Article 13. Mobilitat funcional i flexibilitat horària  
Article 14. Polivalència i ocupació plena  
Article 15. Mobilitat geogràfica  
Article 16. Desenvolupament de l'activitat  
Article 17. Plantilla i sistema de classificació professional  
Article 18. Grups professionals  
Capítol III. Contractacions, cessaments i promocions  
Article 19. Contractacions  
Article 20. Períodes de prova  
Article 21. Cessaments  
Article 22. Promoció  
Capítol IV. Jornada  
Article 23. Jornada  
Article 24. Horaris  
Article 25. Festius i diumenges  
Article 26. Vacances  
Capítol V. Règim de treball de missatgers, ciclomissatgers, conductors i caminadors  
Article 27. Contingut de la prestació  
Article 28. Forma de la prestació  
Article 29. Normes específiques per a vehicles dels missatgers i els ciclomissatgers  
Article 30. Conceptes de facturació  
Article 31. Rendiment mínim exigible  
Article 32. Diligència en el treball  
Article 33. Roba de treball  
Capítol VI. Retribucions  
Article 34. Retribució salarial  
Article 35. Retribució mínima garantida  
Article 36. Despeses de locomoció  
Article 37. Plus de perillositat  
Article 38. Gratificacions extraordinàries  
Article 39. Complement per antiguitat  
Article 40. Forma de pagament  
Article 41. Fixació de taules salarials  
Capítol VII. Llicències, suspensió i extinció del contracte de treball  
  
Article 42. Llicències  
Article 43. Lactància  
Article 44. Llicències sense sou  
Article 45. Excedències  
Article 46. Suspensió del contracte de treball  
Article 47. Extinció del contracte de treball  
Capítol VIII. Faltes i sancions  
Article 48. Règim de faltes i sancions  
Article 49. Faltes lleus  
Article 50. Faltes greus  
Article 51. Faltes molt greus  
Article 52. Sancions  
Capítol IX. Discriminació, discapacitat, igualtat, medi ambient i disposicions vàries  
Article 53. Clàusula de no-discriminació i de la igualtat  
Article 54. Persones amb discapacitat  
Article 55. Víctimes de violència de gènere  
Article 56. Reducció de jornada per motius familiars  
Article 57. Reducció o reordenació de jornada per víctima de violència de gènere  
Article 58. Medi ambient  
Article 59. Acció sindical  
Article 60. Formació professional  
Article 61. Protocol d'actuació en matèria de prevenció de l'assetjament sexual en el treball  
Article 62. Assegurança d'accidents de treball  
Article 63. Complement IT  
Article 64. Suspensió del permís de conducció  
Article 65. Reconeixements mèdics anuals  
Article 66. Protecció de l'embaràs  
Annex I. Grups professionals  
Annex II. Taules salarials  
Annex III. Retribucions per unitat d'obra  
  
  
Conveni Col·lectiu de treball de l'empresa  
Mensajeros Costa Blanca, SA  
  
Capítol I  
Disposicions generals  
  
Article 1. Determinació de les parts  
Aquest conveni col·lectiu s'acorda entre la representació de l'empresa Mensajeros Costa Blanca, SA, i els representants dels treballadors dels dos centres de treball, el Comité d'Empresa del centre de València i el delegat de personal del centre d'Alacant.  
Article 2. Àmbit funcional  
1. Aquest conveni col·lectiu regula les relacions laborals dels treballadors de Mensajeros Costa Blanca, SA, que treballen dins del seu àmbit geogràfic.  
2. Queda exclòs de l'àmbit d'aplicació d'aquest conveni col·lectiu el personal directiu no reflectit en l'annex I d'aquest conveni col·lectiu o subjecte a relació laboral d'alta direcció d'acord amb el previst en la legislació laboral vigent.  
  
Article 3. Àmbit geogràfic  
Aquest conveni col·lectiu és aplicable als treballadors que presten els serveis als centres de treball situats a les províncies de València i Alacant.  
  
Article 4. Durada i vigència  
1. Aquest conveni tindrà una durada de huit anys, des de l'1 de desembre de 2017 fins al 30 de novembre de 2025.  
2. Durant la vigència del conveni col·lectiu, l'empresa, el Comité d'Empresa i el delegat de personal podran negociar-ne la revisió.  
  
Article 5. Denúncia i pròrroga  
1. Finalitzada la durada d'aquest el 30 de novembre de 2025, el conveni es prorrogarà d'un any a un altre per reconducció tàcita, excepte denúncia expressa d'alguna de les parts signants.  
2. Qualsevol de les parts signants podrà denunciar aquest conveni mitjançant comunicació per escrit a l'altra part, feta dos mesos abans de la finalització de la seua durada o de la de qualsevol de les pròrrogues.  
  
Perquè la denúncia tinga efecte haurà de fer-se mitjançant comunicació escrita a l'altra part, i aquesta comunicació haurà de registrar-se en la Conselleria de Treball, Departament de Convenis i Acords Col·lectius de la Generalitat Valenciana.  
3. Una vegada denunciat aquest conveni col·lectiu, en el termini màxim d'un mes es procedirà a constituir-ne la comissió negociadora. Les dues parts establiran un calendari o un pla de negociació, i aquesta etapa s'iniciarà en un termini màxim de quinze dies que comptarà a partir de la constitució de la mesa negociadora.  
4. A pesar d'haver sigut denunciat per una de les parts dins del termini i en la forma escaient, les condicions pactades en aquest conveni subsistiran i seran aplicables durant les negociacions, mentres no se substituïsquen per un nou text pactat entre les parts signants.  
  
Article 6. Comissió paritària  
1. La interpretació i la vigència dels acords que conté aquest conveni quedarà encomanada a una comissió constituïda per dos membres: un membre del Comité d'Empresa i un altre que designe l'empresa. La comissió paritària tindrà les funcions que la llei li reconeix, així com la funció d'assessorament en els conflictes laborals que puguen sorgir a l'empresa durant la vigència del conveni.  
2. La comissió paritària podrà dotar-se d'un reglament de funcionament i haurà de reunir-se amb caràcter ordinari una vegada cada sis mesos i amb caràcter extraordinari quan siga necessari.  
  
Article 7. Adhesió als procediments del Tribunal d'Arbitratge Laboral de la Comunitat Valenciana  
1. Les parts signants d'aquest conveni pacten expressament la submissió als procediments de conciliació, mediació i arbitratge del TAL, per a la resolució dels conflictes laborals d'índole col·lectiva o plural que puguen suscitar-s'hi, així com els de caràcter individual, no exclosos expressament de les competències d'aquest tribunal, com a tràmit processal previ obligatori a la via judicial.  
2. Així mateix, se sotmeten al TAL en els supòsits previstos en l'article 82.3 del TRLET, i el compromís previ de sotmetre les discrepàncies a un arbitratge en el cas que no s'aconseguisca un acord durant les negociacions per a la renovació d'aquest conveni col·lectiu.  
  
  
Article 8. Compensació i absorció  
1. Les condicions que es pacten en aquest conveni substitueixen íntegrament les que fins que aquest es va signar regien per qualsevol pacte, causa o origen. Les condicions econòmiques no poden ser inferiors a les existents a la signatura d'aquest conveni.  
2. Les disposicions legals futures que puguen suposar un canvi econòmic en tots o en alguns dels conceptes retributius pactats en aquest conveni, o suposen la creació d'altres de nous, únicament tindran eficàcia pràctica quan, considerats en totalitat i en còmput anual, superen els establits en aquest conveni, i, en cas contrari, s'hauran d'entendre absorbits per les condicions pactades en aquest.  
  
  
Article 9. Garantia ad personam  
Als treballadors que perceben remuneracions superiors a les establides en aquest conveni, considerades globalment i en còmput anual, els seran respectades aquelles a títol personal.  
  
Article 10. Vinculació a la totalitat  
En cas que la jurisdicció laboral declare contrari a les disposicions legals vigents en el moment de la signatura del conveni algun dels pactes d'aquest, la declaració de nul·litat afectarà únicament el pacte concret i es mantindrà la vigència i la validesa de la resta del conveni, i les dues parts es comprometen a renegociar el pacte nul de nou.  
  
  
Article 11. Dret supletori  
En allò no regulat per aquest conveni, caldrà ajustar-se al que es disposa en el corresponent estatut dels treballadors vigent, i en particular a les normes que actualment recull el títol III d'aquest, i les normes legals de caràcter general.  
  
  
Capítol II  
Organització del treball  
  
Article 12. Organització del treball  
1. Conforme amb la legislació vigent, l'organització del treball en cada un dels centres, dependències i unitats de l'empresa és facultat exclusiva de la direcció de l'empresa, sense perjudici dels drets i les facultats de negociació, audiència, consulta o informació reconegudes als treballadors en l'Estatut dels Treballadors i en aquest conveni, especialment el que es disposa en l'article 53.  
2. És obligatori per al personal l'observació i el compliment de les normes i les instruccions que es dicten, que sempre hauran d'estar emparades per la legislació vigent.  
  
Article 13. Mobilitat funcional i flexibilitat horària  
1. En l'exercici de les facultats directives, l'empresa podrà acordar la mobilitat funcional entre diferents llocs de treball. Aquesta mobilitat s'ajustarà als principis generals següents:  
a) La mobilitat no podrà perjudicar la formació professional del personal.  
b) El personal tindrà dret a les retribucions de les funcions que faça de manera efectiva, excepte en els casos de funcions amb una retribució inferior, i en aquest cas es mantindran les retribucions d'origen.  
  
c) La mobilitat haurà d'estar basada en necessitats organitzatives, tècniques o de producció.  
d) L'empresari haurà de comunicar la mobilitat al Comité d'Empresa o al delegat de personal.  
2. Igualment, la direcció de l'empresa podrà efectuar els canvis d'horaris que considere necessaris, respectant en qualsevol cas els límits de l'Estatut dels Treballadors en matèria de temps de treball i, concretament, el dret dels treballadors a conéixer el dia i l'hora de la prestació del treball.  
  
Article 14. Polivalència i ocupació plena  
A fi que el treballador estiga ocupat tota la jornada, la direcció de l'empresa podrà facilitar-li les tasques necessàries per a això i procurarà respectar la professionalitat dels grups professionals.  
  
Article 15. Mobilitat geogràfica  
L'empresa podrà acordar la mobilitat geogràfica dels treballadors de conformitat amb el que es disposa en l'article 40 del vigent Estatut dels Treballadors.  
  
Article 16. Desenvolupament de l'activitat  
1. Es considera centre de treball la unitat productiva amb organització específica que siga donada d'alta com a tal, davant de l'autoritat laboral, independentment d'on es desenvolupe l'activitat que es durà a terme a les poblacions, districtes, zones, sectors o llocs de treball que l'empresa indique dins de l'àmbit d'aquesta i adscrits al centre de treball que hi corresponga.  
2. L'adscripció a un determinat centre de treball i l'assignació dels llocs de treball respondran a criteris d'eficàcia productiva i es podran variar en qualsevol moment sobre la base de la producció existent.  
  
3. Els centres de treball hauran d'ajustar-se a les obligacions fixades en la Llei de prevenció de riscos laborals.  
4. Respecte a la qualitat de treball, i considerant que el tipus d'activitat desenvolupada de distribució postal depén del compliment dels terminis pactats amb els clients quant a la captació de clients, la continuïtat d'aquests i, per tant, el manteniment dels llocs de treball, el personal igualment s'ajustarà de forma estricta a les disposicions que l'empresa li indique, sempre que no contravinga a la legislació vigent.  
  
5. La conducta laboral tindrà, a més, l'exigència imposada en la relació client-destinatari evitant qualsevol tipus de conducta que puga redundar negativament en la continuïtat dels clients.  
  
Article 17. Plantilla i sistema de classificació professional  
1. L'empresa tindrà la facultat de determinar la plantilla necessària en cada moment.  
2. A l'efecte d'aquest conveni col·lectiu, s'entén sistemàticament de classificació professional l'ordenació jurídica amb base tècnica i organitzativa emanada de la negociació col·lectiva, per la qual es preveu la inclusió dels treballadors en un marc general que estableix les diferents comeses laborals a l'empresa.  
3. La finalitat del sistema de classificació professional és compatibilitzar la realitat dinàmica de l'empresa, especialment en les necessitats funcionals, amb el desenvolupament professional dels treballadors en el marc de la relació laboral.  
4. El sistema de classificació professional no limita l'establiment de noves formes d'organització del treball, ni l'ús de noves tecnologies ni l'assumpció de noves funcions en el marc del grup professional al qual es pertanga.  
5. El sistema de classificació professional s'articula d'acord amb l'article 22 de l'Estatut dels Treballadors mitjançant la modalitat de grups professionals.  
6. Els treballadors seran classificats segons les activitats professionals que desenvolupen o siga necessari desenvolupar en cada moment en el si de l'empresa, i a les normes que s'estableixen en aquest sistema de classificació professional, i serà l'instrument segons el qual aquelles han de ser definides.  
7. La descripció de lloc de treball serà l'instrument amb el qual quedarà fixat el conjunt de funcions o especialitats funcionals que determinen l'adscripció a un grup professional.  
8. En el contracte de treball es fixarà el contingut de la prestació laboral objecte d'aquest i la seua correspondència amb el present sistema de classificació professional. Amb caràcter general, el treballador desenvoluparà les tasques pròpies del seu grup professional, així com les tasques suplementàries i/o auxiliars precises que integren el procés complet del qual formen part dins del seu àmbit de responsabilitat.  
  
Article 18. Grups professionals  
1. En l'annex I d'aquest conveni es recull tant l'enumeració com les definicions dels grups professionals.  
  
  
Capítol III  
Contractacions, cessaments i promocions  
  
Article 19. Contractacions  
1. L'ingrés de nous treballadors s'efectuarà en qualsevol de les formes de contractació que les disposicions legals vigents permeten en cada moment atenent les necessitats de l'empresa i sota el principi d'igualtat d'oportunitats.  
2. Qualsevol persona aspirant podrà ser sotmesa a un reconeixement mèdic previ o en el primer mes després de la contractació, ja que és necessari determinar l'aptitud del treballador en el lloc de treball que desenvoluparà.  
3. De conformitat amb la previsió que conté l'article 15.1.b de l'Estatut dels Treballadors, es pacta que els contractes eventuals podran tindre una durada màxima de 6 mesos dins d'un període de 12.  
  
4. Dins de l'activitat normal de l'empresa s'identifica com a contracte per servei determinat el vinculat a la durada del contracte d'arrendament de serveis entre l'empresa i el client, sempre que la prestació de serveis del treballador es faça de manera exclusiva o preferent per a aquest client. Aquest tipus de contracte es pot estendre a més d'un client, sempre fent referència a aquesta circumstància i que el treballador no sobrepasse la jornada ordinària establida. Aquests contractes, denominats «de multiservei», han de formalitzar-se per escrit i identificar amb precisió i claredat suficients els serveis objectes d'aquest, així com els treballs que s'hi desenvoluparan.  
5. D'acord amb el que estableix l'article 15.1.a de l'Estatut dels Treballadors, la durada màxima del contracte per servei determinat serà de tres anys. Transcorregut aquest termini, els treballadors adquiriran la condició de treballadors fixos de l'empresa.  
6. En els casos en què la relació laboral tinga la base en un contracte a temps parcial, l'empresa podrà exigir fer les hores complementàries quan ho haja pactat expressament amb el treballador. El pacte sobre hores complementàries podrà acordar-se en el moment de la celebració del contracte a temps parcial o amb posterioritat a aquest, però constituirà, en tot cas, un pacte específic respecte al contracte. El pacte es formalitzarà necessàriament per escrit. El nombre d'hores complementàries pactades no podrà excedir el 60 % de les hores ordinàries contractades.  
  
7. El preavís de l'empresa al treballador per a fer hores complementàries addicionals a la jornada parcial habitual serà d'un mínim de dues hores en el cas que s'hagen de prestar després de la finalització de la jornada prevista, i de quatre hores si s'han de prestar de manera avançada a l'inici d'aquesta.  
  
Article 20. Períodes de prova  
1. En les relacions de treball podrà estipular-se un període de prova que no podrà excedir les durades següents:  
a) Missatgers, ciclomissatgers i conductors: 30 dies naturals  
  
b) Caminadors, mossos i peons: 15 dies naturals  
c) Tècnics i titulats: 6 mesos  
d) Caps i encarregats: 3 mesos  
e) La resta de personal: 30 dies naturals  
2. Durant el període de prova, qualsevol de les parts podrà rescindir el contracte sense necessitat de preavís o de justificació de causa i sense dret a indemnització.  
3. El treballador percebrà, durant aquest període, la remuneració corresponent al lloc de treball en què va ingressar a l'empresa.  
  
4. Transcorregut el període de prova, sense denúncia per cap de les parts, el treballador continuarà a l'empresa d'acord amb les condicions que s'estipulen en el contracte de treball.  
5. El treballador que haja cessat a l'empresa i torne a ingressar-hi estarà subjecte igualment al període de prova corresponent al nou contracte que subscriga, sempre que haja transcorregut més d'un any entre el cessament i la nova alta i exercisca funcions diferents.  
  
  
Article 21. Cessaments  
1. Els treballadors que vulguen cessar voluntàriament en el servei de l'empresa estan obligats a posar-ho en coneixement d'aquesta complint els terminis de preavís següents:  
a) Tècnics i titulats: 2 mesos  
b) Caps, encarregats i oficials: 1 mes  
c) La resta de personal: 15 dies naturals  
2. L'incompliment de l'obligació de preavisar amb l'antelació requerida, donarà dret a l'empresa a descomptar de la liquidació de treballador una quantitat equivalent a l'import de mig dia de salari per cada dia de retard en l'avís.  
3. En el moment de causar baixa, el treballador retornarà a l'empresa les eines, la roba de treball, els documents, la telefonia, el material de seguretat, etc. que tinga en el seu poder i siguen propietat de l'empresa, i es condicionarà a aquest lliurament l'abonament de la liquidació d'aquests en un termini no superior a 15 dies.  
4. En el cas de produir-se el cessament efectiu del treballador sense haver sigut lliurats els béns que pertanyen a l'empresa en ús del treballador, l'empresa descomptarà el valor dels béns calculats al valor de compra. En cas específic de telèfons, telèfons intel·ligents o PDA, es descomptarà de la liquidació el cost de telefonia o de dades que haja fet.  
  
  
Article 22. Promoció  
1. La promoció professional s'efectuarà conformement a criteris objectius d'idoneïtat i capacitat en relació al lloc de treball que es cobrirà, sense criteris discriminatoris de cap tipus.  
2. Quan es tracte de cobrir llocs de treball vacants, es donarà preferència al personal propi enfront del de nova contractació.  
  
  
Capítol IV  
Jornada  
  
Article 23. Jornada  
1. La jornada ordinària de treball serà de 38 hores setmanals de treball efectiu en còmput mensual.  
2. Es respectaran les jornades parcials de treball efectiu que estiguen en vigor a la signatura d'aquest conveni i que existisquen per pactes o contractes individuals.  
3. La direcció de l'empresa, en la distribució de la jornada, podrà concentrar els períodes de treball en dies, mesos o períodes determinats, en funció de les necessitats d'organització del treball, i amb un repartiment irregular d'aquesta al llarg de l'any tenint en compte que:  
a) Es respectaran els períodes mínims de descans diari i descans mínim entre jornades de 12 hores.  
b) Es comunicarà al treballador, amb un preavís de 5 dies, el dia i l'hora de la prestació de treball, així com la justificació del canvi.  
  
c) La jornada serà de dilluns a dissabte.  
d) Els treballadors tindran dret a un descans mínim setmanal de dia i mig ininterromput que, com a regla general, comprendrà la vesprada del dissabte o, si escau, el matí del dilluns i el dia complet del diumenge.  
  
  
Article 24. Horaris  
A) Personal de trànsit  
1. L'horari serà flexible, del matí i de la vesprada, i es pactarà setmanalment entre l'empresa i els treballadors d'acord amb les necessitats del servei.  
2. Quan inicie i acabe la jornada, el treballador haurà de trobar-se a la central, o trobar-se fent un servei prèviament assignat o fix.  
  
3. El treballador haurà de complir els serveis encomanats, tot i que amb l'execució de l'últim se sobrepasse la jornada diària teòrica, sense que, per aquesta causa, puga abandonar el treball o demorar el servei. L'excés treballat es computarà en les jornades següents.  
4. Després de cada període de dues hores de conducció ininterrompudes en vies interurbanes, el missatger i el conductor tindran dret a un període de descans de 30 minuts que es computarà com a treball efectiu.  
  
B) La resta de personal  
1. Regiran els horaris que es pacten anualment respectant la jornada màxima establida.  
2. L'empresa exposarà anualment un calendari laboral, amb els dies hàbils, inhàbils i festius, en el tauler d'anuncis en el mes de gener.  
  
  
Article 25. Festius i diumenges  
1. Per la naturalesa de la prestació de serveis de la nostra empresa, tots els treballadors hauran de prestar els serveis en els festius i els diumenges en els quals l'empresa haja de prestar servei.  
2. Per a la distribució de treball en els dies festius i/o diumenges en els quals per la naturalesa del servei que presta l'empresa siga necessari treballar, només els departaments que presten servei a escala nacional, es donarà prioritat per a la prestació del servei als treballadors que es presenten com a voluntaris. Si amb aquests no és suficient, se sortejarà entre la resta dels treballadors que estiguen facultats per al servei que es prestarà. En cas que no es cobrisca el servei amb treballadors voluntaris, i una vegada fet el sorteig, serà obligatòria l'assistència al treball en festiu i/o diumenge del treballador que haja sigut assignat per sorteig.  
  
  
3. Quan, excepcionalment, i per raons tècniques o organitzatives, no es puga gaudir el dia de festa corresponent o, si escau, de descans setmanal, l'empresa estarà obligada a compensar el treballador per un període de descans igual a les hores treballades en festiu i/o diumenge incrementades en un 75 %.  
  
Article 26. Vacances  
1. El règim de vacances anuals serà de 31 dies naturals per al personal que tinga, com a mínim, un any d'antiguitat a l'empresa. Si l'antiguitat és menor, es gaudirà de 2,5 dies naturals per cada mes d'antiguitat en el moment de prendre-les, computats de l'1 de gener al 31 de desembre.  
2. El gaudi de les vacances al llarg de l'any podrà dividir-se en dos o més períodes, si existeix acord entre empresa i treballador, procurant que coincidisquen preferentment en període estival.  
3. Es donarà preferència a qui tinga més nivell professional, i dins d'aquest, a qui tinga més antiguitat per a triar els períodes de gaudi que siguen compatibles amb les necessitats del servei.  
4. Les vacances es retribuiran al missatger, d'acord amb la mitjana del que ha percebut efectivament en els 6 mesos naturals anteriors al mes en què s'inicie el gaudi, excloses despeses de locomoció.  
5. Per a la resta de personal, l'import serà igual al salari base + complement personal (si en té) i + parts proporcionals prorratejades extraordinàries en funció del grup professional al qual pertany.  
6. Quan el període de vacances coincidisca en el temps amb una incapacitat temporal derivada de l'embaràs, el part o la lactància natural o amb el període de suspensió del contracte derivada del part o de la maternitat o la paternitat, es tindrà dret a gaudir les vacances en data diferent de la d'aquestes situacions, immediatament després de finalitzar el període de suspensió, encara que haja acabat l'any natural al fet que corresponguen.  
7. Quan el període de vacances coincidisca en el temps amb una incapacitat temporal sobrevinguda abans de l'inici de les vacances assignades, el treballador tindrà dret a gaudir-les en una data diferent, encara que haja acabat l'any natural al fet que corresponguen.  
  
8. Els dies de vacances anuals no podran ser compensats en metàl·lic, excepte en el cas de cessament del treballador a l'empresa o excedència.  
9. En cas de tancament del centre de treball per vacances, la direcció de l'empresa consignarà el personal que durant aquest període haja d'executar obres necessàries, tasques de conservació i reparació, i concertarà particularment amb els interessats la manera més convenient de les seues vacances anuals.  
10. L'empresa podrà excloure com a període de vacances el que coincidisca amb el de més activitat productiva estacional d'aquesta.  
  
  
Capítol V  
Règim de treball de missatgers, ciclomissatgers,   
conductors i caminadors  
  
Article 27. Contingut de la prestació  
1. El contingut de la prestació per a missatgers, ciclomissatgers, conductors i caminadors consisteix en la realització personal de serveis de recollida, tràmit, custòdia, transport i lliurament de documents i xicoteta paqueteria.  
2. El treballador farà els serveis que li assigne el cap de trànsit o les persones encarregades de l'assignació de serveis fixos o esporàdics, així com els que haja d'atendre dels clients, sempre que s'ajusten a les instruccions generals de treball.  
3. Els serveis que cal efectuar són, per la naturalesa de l'activitat, canviants i imprevisibles. L'assignació durant un període de temps de serveis o clients fixos determinats no genera cap dret a continuar-los fent.  
4. El treballador efectuarà els desplaçaments necessaris per a dur a terme els serveis que li encomanen, i haurà de reparar al seu càrrec, dins o fora de la jornada, els errors de lliurament que siguen imputables.  
  
  
Article 28. Forma de la prestació  
1. El treballador haurà d'omplir personalment i escrupolosament els fulls de liquidació i altres documents que l'empresa implante per al control dels serveis que caldrà efectuar, així com els duts a terme a través de seguiment en línia, com ara aplicacions, telèfons intel·ligents o PDA. Així mateix, podrà sol·licitar còpia del full de liquidació en la qual conste el nombre d'albarans per a comprovar-los posteriorment, i signar el justificant de recepció per part de l'empresa sense que això supose l'acceptació del contingut d'aquests fins que es comproven.  
2. El treballador està obligat a servir-se de l'equip de treball i/o uniforme que li hagen facilitat, i els ha d'utilitzar exclusivament amb els distintius publicitaris i identificatius decidits per l'empresa i no pot ostentar-ne cap altre. El treballador respondrà davant de l'empresa de la pèrdua o la deterioració d'aquest equip de treball i/o uniforme exceptuant-ne la deterioració per ús continuat. També està obligat a usar material de protecció individual en prevenció de riscos laborals i possibles accidents.  
3. El treballador haurà de donar compte a la central immediatament i telefònicament de qualsevol anomalia produïda durant el treball, així com de qualsevol avaria del vehicle emprat o situació que el retarde o li impedisca dur a terme el servei de la manera acordada. Per a aquesta circumstància utilitzarà els mitjans de seguiment en línia, com ara aplicacions, telèfons intel·ligents o PDA, i la trucada telefònica a l'empresa per tal de garantir la comunicació correcta de les incidències.  
4. El treballador estarà obligat a retolar el vehicle amb el qual prestarà servei amb el logotip i senyals d'identitat o serveis de l'empresa.  
  
5. En cas de treballadors missatgers o ciclomissatgers, aquests hauran d'instal·lar-hi una caixa portapaquets o portadocuments i retolar-la amb el logotip i els senyals d'identitat o els serveis de l'empresa.  
6. Quan l'autoritat competent comunique al treballador missatger o conductor la pèrdua d'un o de diversos punts del seu permís de conduir, aquest haurà d'informar l'empresa d'aquesta circumstància en el termini màxim de 7 dies naturals. Aquesta comunicació serà obligatòria cada vegada que es produïsca la pèrdua d'un o més punts.  
  
7. És facultat de l'empresa la determinació en la manera en què han de ser prestats els serveis, el treballador informarà l'empresa de qualsevol notificació del client respecte a la manera de prestació dels serveis, la qualitat d'aquests o qualsevol altra circumstància que ajude a millorar el servei al client.  
  
Article 29. Normes específiques per a vehicles de missatgers i ciclomissatgers  
1. Els treballadors que ocupen el lloc de treball de missatgera hauran de ser titulars posseïdors d'un vehicle a motor de dues, tres o quatre rodes en bones condicions d'ús, així com estar en qualsevol moment habilitat legalment per a la conducció d'aquest, i hauran de notificar a l'empresa en tot moment qualsevol retirada del permís de conducció, tant temporal com definitiva.  
  
2. El compliment dels dos requisits és un element essencial per a l'inici i la continuació de la relació laboral, ja que aquesta té la causa precisament en la posada al servei de l'empresa no solament del treballador, sinó també del vehicle indispensable per a l'execució del treball.  
  
3. El treballador que tinga el nivell professional de ciclomissatger prestarà els serveis disposant d'un vehicle de dues rodes almenys, accionat per l'esforç muscular de la persona que el condueix, en particular mitjançant pedals o manovelles, i també podrà estar assistit per motor de potència no superior als 0,5 kW, en bones condicions d'ús, de la seua propietat o facilitat per l'empresa, així com estar en cada moment facultat per a la seua conducció.  
4. En els casos d'aportació del vehicle pel treballador, el compliment dels dos requisits és element essencial per a l'inici i la continuació de la relació laboral, ja que en aquest cas aquesta té la causa precisament en la posada al servei de l'empresa no solament del treballador, sinó també del vehicle indispensable per a l'execució del treball.  
  
5. Les despeses de qualsevol tipus relatives al vehicle (compra, amortització, manteniment, assegurança, combustible, reparacions, etc.) seran pagades pel missatger, a qui l'empresa abonarà les despeses de locomoció previstes en aquest conveni col·lectiu en compensació d'això. Per al control de les despeses de locomoció, el treballador haurà de facilitar a l'empresa diàriament els quilòmetres amb els quals inicia la jornada i els quilòmetres amb els quals l'acaba.  
6. En el cas que el treballador aporte el mitjà de transport, aquest pagarà les despeses de qualsevol índole relatives al vehicle (compra, amortització, manteniment, assegurança de responsabilitat civil, reparacions, etc.), i per tots aquests conceptes rebrà de l'empresa la quantitat d'un euro per dia treballat per tal de compensar-lo.  
7. El missatger i el ciclomissatger han de:  
a) Disposar sempre d'un vehicle en condicions d'ús perfectes, tant materials com administratives i legals, com ara la ITV, l'assegurança de circulació a tercers i de mercaderies a tot risc i l'impost de circulació.  
  
b) Substituir-lo per un altre de característiques similars en cas de robatori, pèrdua, avaria o inutilització temporal o definitiva, tenint en compte el que es disposa en l'apartat 8 d'aquest article en matèria d'efectes per la manca de vehicle.  
c) Complir allò que estableix el codi de circulació i altres normes que regulen el trànsit, així com totes les normes de seguretat en el treball que garantisquen l'acompliment del servei de manera segura per al treballador i les persones del voltant.  
d) Conéixer les llistes de carrers urbans i altres circumstàncies d'ordenació del trànsit.  
e) Circular amb el casc posat, en el cas de vehicles de dues o més rodes, ciclomotors, motocicletes i tricicles, independentment de la durada i el recorregut urbà o interurbà del servei, i el cinturó de seguretat en cas de vehicles de quatre rodes.  
f) Disposar en el vehicle dels elements reglamentaris i necessaris de protecció, reparació i recanvi.  
g) Comunicar per escrit a l'empresa els canvis de vehicle que utilitze. El nou haurà de ser similar al descrit en el contracte de treball, en cas de furgonetes no podran ser envidrades i hauran de portar separada la càrrega del conductor i els ocupants.  
8. La manca del vehicle per part del missatger o el ciclomissatger, sense que aquest l'haja substituït, suposa la impossibilitat de fer la prestació objecte del contracte, per la qual cosa aquesta circumstància produirà els efectes següents:  
a) El treballador haurà de comunicar immediatament a l'empresa, per escrit, que manca del vehicle i el termini previsiblement raonable de durada d'aquesta situació.  
b) L'empresa podrà, sempre voluntàriament, oferir al treballador un lloc de treball alternatiu pel període de manca del vehicle fins a un màxim de 30 dies naturals.  
c) El treballador podrà acceptar-lo o no. Si no l'accepta, el contracte quedarà en suspens des del primer dia de manca fins a un màxim de 90 dies.  
d) Si l'accepta, exercirà el nou lloc de treball i percebrà la remuneració que hi corresponga. En els tres primers dies se li garanteix, com a mínim, la percepció de la retribució mínima garantida en còmput diari al fet que es refereix l'article 35 d'aquest conveni.  
  
e) Si l'empresa no ofereix un lloc de treball alternatiu, haurà d'abonar al missatger o al ciclomissatger l'import dels tres primers dies de manca del vehicle pel valor de la retribució mínima garantida, i el contracte estarà en suspens a partir del quart dia.  
  
f) Transcorregut el termini de 30 dies esmentat anteriorment, l'empresa podrà deixar d'oferir l'ocupació substitutiva, i el treballador passarà a la situació de suspensió del contracte fins a un màxim de 90 dies, que comptarà des del primer dia de manca del vehicle.  
g) El dia 91 el contracte s'extingirà.  
h) Els terminis establits anteriorment tenen el caràcter de màxims, per la qual cosa el treballador haurà de comunicar a l'empresa, per escrit, la recuperació del vehicle tan prompte com el tinga en estat d'utilització, a fi de reprendre la prestació ordinària com a missatger o ciclomissatger.  
i) La no-prestació del treball durant 15 dies laborables en el termini de dos mesos naturals consecutius (per períodes inferiors a quatre dies) serà causa d'extinció del contracte.  
j) A l'efecte del còmput de termini de 90 dies referit anteriorment, es considerarà com una sola manca els períodes consecutius entre els quals no intervinga un mínim de 180 dies.  
k) La garantia d'abonament de salari durant els primers tres dies per avaria, en les condicions previstes en els apartats anteriors, es donarà una vegada per cada trimestre. Si la manca de vehicles es reitera durant aquest període, es passarà directament a la situació de suspensió del contracte, llevat que es pacte una ocupació alternativa.  
l) Els dies de no-prestació del treball com a missatger o ciclomissatger es descomptaran a l'efecte del còmput del rendiment mínim mensual al fet que es refereix aquest conveni.  
9. Els contractes que puguen derivar-se entre l'empresa i el treballador de caràcter financer creditici o arrendatari, que tinguen com a objecte el vehicle utilitzat per al treball, seran nuls i estaran exclosos, per tant, de qualsevol vincle en la relació laboral.  
  
Article 30. Conceptes de facturació  
1. Tenint en compte la dificultat de controlar una activitat que es presta majoritàriament a la via pública i a la vista dels estudis duts a terme i la pràctica observada en el sector, s'estableixen les normes següents:  
a) S'anomena «adreça» el servei que efectua una unitat de transport fins a qualsevol punt de recollida o lliurament efectivament lliurada o recollida. Quan es produïsca una coincidència en un mateix punt de recollida o lliurament, en tots els casos s'entendrà com una única adreça.  
b) L'adreça pot ser urgent, no urgent i pont o repartiment, i poden fer-se amb caminadors amb carros de repartiment o amb vehicles de dues, tres o quatre rodes.  
c) Adreça urgent: consisteix en un servei fet per un caminador o amb un vehicle de dues, tres o quatre rodes, de recollida efectiva en un client o remitent i/o lliurament efectiu en un destinatari amb caràcter urgent, però que pot ser combinada amb altres serveis i s'ajusta a una assignació lògica sobre la base de la proximitat del missatger, a la càrrega de treball d'aquest i a les aptituds que ha de tindre per a la realització del servei.  
d) Adreça no urgent: consisteix en un servei fet per un caminador o amb un vehicle de dues, tres o quatre rodes, de recollida efectiva en un client o remitent i lliurament efectiu en un destinatari amb caràcter no urgent entre una i quatre hores, però que pot ser combinada amb altres serveis i s'ajusta a una assignació lògica sobre la base de la proximitat del missatger, a la càrrega de treball d'aquest i a les aptituds que ha de tindre per a la realització del servei. En l'adreça no urgent estan inclosos els serveis fixos, els tràmits en organismes públics o privats i els serveis en hores concertades.  
e) Adreça de pont o repartiment: consisteix en un servei dut a terme per un caminador o amb un vehicle de dues, tres o quatre rodes, de recollida efectiva d'un client o remitent i/o lliurament efectiu en un destinatari en franges horàries, freqüències, en serveis per a ser lliurats en 24, 48 o 72 hores des de la recollida en l'àmbit local, provincial, nacional i internacional.  
f) Distribució de xarxes nacionals: consisteix en la distribució de mercaderia de xarxes nacionals de transport urgent per a ser distribuïdes a València, Castelló o Alacant abans de les 08.30 hores, 10 hores, 14 hores, 24 hores, 48 hores, 72 hores, cobrament de reemborsaments, justificants de recepció, retorns i altres serveis addicionals.  
g) Massius: consisteixen en la distribució d'enviaments massius entregats pel mateix client amb terminis de lliurament de 24 hores o superiors. Podran distribuir-se en el mateix codi postal o en diferent codi postal.  
h) Quilòmetres: s'entén per quilòmetres exclusivament els recorreguts en serveis interurbans. Els quilòmetres que es computaran en cada adreça són els resultants a recórrer la ruta emprant el camí més curt. A l'efecte d'aquest article i per al càlcul de les unitats d'obra, es pacta que sis quilòmetres equivalen a una adreça.  
i) Temps d'espera: s'entén pels temps morts imputables al client, així com els usats a efectuar diligències estàtiques encomanades per aquest, com ara obtindre bitllets, presentar documents, etc. Perquè siga abonable, caldrà la conformitat escrita del client en l'albarà respectiu, i se n'exclourà el que no complisca aquest requisit. No són computables els primers cinc minuts emprats en cada servei. A l'efecte d'aquest article, cada 20 minuts computables equivalen a una adreça.  
  
j) Excessos de pes i mesura: s'entén quan un enviament que ha de transportar un missatger o un ciclomissatger supera els 10 kg de pes o els 100 cm sumant l'alçària, l'amplària i el fons, així com les fraccions addicionals de 10 kg o de 100 cm.  
k) Servei fix mensual, per hores al dia: consisteix en un servei fix contractat per un client que es factura per hores o per quota fixa mensual en funció dels pactes amb el client i amb el missatger. Inclou adreces, temps d'espera, excessos i els quilometratges des del client.  
  
  
Article 31. Rendiment mínim exigible  
1. Com a rendiment mínim exigible es pacta amb el missatger i el conductor amb serveis de missatgeria urgent o no urgent en diversos codis postals el corresponent a 490 adreces mensuals, o l'equivalència en quilòmetres i temps d'espera. En el cas dels ciclomissatgers, el corresponent a 322 adreces mensuals o la seua equivalència en quilòmetres.  
  
2. En el cas que per alguna causa prevista legal o convencionalment no es preste activitat durant tots els dies laborables del període previst, el rendiment exigible seria matemàticament proporcional, partint d'un càlcul teòric de 25 adreces per dia laborable, excloent qualsevol festivitat de caràcter local, autonòmic o nacional, així com qualsevol causa prevista legalment o convencionalment. Se seguirà el mateix criteri en el cas de treballs prestats a temps parcial.  
  
3. La no-consecució del rendiment pactat en aquest article durant dos mesos consecutius o tres alterns durant un període de 12 mesos serà motiu d'acomiadament del treballador per aplicació del que es disposa en l'article 54.2.i del TRLET. A aquests efectes, no es tindrà en compte el rendiment del primer mes de prestació del treball per la falta d'experiència del treballador.  
4. Quan l'empresa no facilite al treballador els serveis necessaris per a aconseguir el rendiment mínim, aquest haurà de sol·licitar al cap de trànsit que li faça constar per escrit aquesta circumstància per tal de no computar aquesta jornada per al càlcul del rendiment. El cap de trànsit estarà obligat a expedir l'anotació o la certificació corresponent en aquest sentit.  
5. L'empresa, a petició del treballador, haurà d'exhibir els comprovants dels serveis duts a terme durant el mes, a fi de poder efectuar-ne l'acarament oportú, i es podrà fer acompanyar en aquesta diligència d'un membre de l'empresa o un representant sindical.  
  
  
Article 32. Diligència en el treball  
1. Els treballadors realitzaran la prestació del treball de conformitat amb la bona fe i diligència. L'empresa podrà implantar sistemes de mesurament del treball segons els mètodes admesos internacionalment i sense perjudici del que estableix aquest conveni.  
  
2. L'empresa podrà utilitzar mitjans de localització de treballadors, missatgers, conductors o caminadors mitjançant GPS o una altra tecnologia durant la jornada de treball.  
3. L'empresa podrà utilitzar mitjans de vigilància a través de càmeres per tal de garantir la seguretat de la mercaderia, i també podrà fer enregistraments per a valorar l'atenció al client prestada respectant sempre el reglamentat en la LOPD.  
  
Article 33. Roba de treball  
L'empresa proveirà el personal de la roba de treball necessària gratuïtament. El lliurament s'efectuarà a l'inici de la relació laboral i cada vegada que siga necessari a causa del deteriorament de la roba i les eines.  
Capítol VI  
Retribucions  
  
Article 34. Retribució salarial  
1. Estarà compresa per tots o alguns dels conceptes següents:  
  
a) Salari base: Serà el mateix dins de cada grup professional per a tots els nivells. Remunera la jornada de treball pactada en aquest conveni col·lectiu i els períodes de descans establits legalment.  
b) Complement personal: S'hi inclou l'import de condicions ad personam i té caràcter de consolidable.  
c) Complement horari especial: Tots els treballadors amb una jornada (tota o com a mínim tres hores d'aquesta) compresa entre les 22.00 h i les 6.00 h tindran un complement no consolidable, que es calcularà incrementant en un 15 % el salari base corresponent a les hores fetes en horari especial. Aquest complement només es pagarà durant el període de temps en què el treballador faça horari comprés en l'interval indicat.  
  
  
d) Millora voluntària, complements per quantitat de treball o productivitat: S'estableixen per a retribuir una major quantitat de treball o productivitat aconseguida, i són, entre d'altres, plus d'activitat, primes, complements salarials o incentius, i no tenen caràcter de consolidables. S'hi inclou la producció dels missatgers, els ciclomissatgers i els conductors feta de més sobre la facturació mínima.  
2. Retribució caminadors i ciclomissatgers:  
a) El caminador o el ciclomissatger rebrà la retribució mensual fixada per al seu nivell professional en l'annex II d'aquest conveni.  
b) Part proporcional de pagues extraordinàries: Hi ha dues pagues extraordinàries a l'any. Cada una d'aquestes equivaldrà al salari base mensual del treballador categoria caminador o ciclomissatger. Les pagues extraordinàries seran prorratejades mensualment, l'import correspondrà a 1/6 del salari base mensual.  
c) Complement per quantitat de treball: S'abonarà la quantitat de 0,36 EUR per cada adreça que supere les 322 mensuals. Cada 6 km i/o cada 30 minuts de temps d'espera equivalen a una adreça.  
d) Despeses de locomoció: L'empresa abonarà mensualment al caminador les despeses de transport efectuades com a conseqüència de la realització del treball, que haurà de presentar prèviament els justificants oportuns. El caminador utilitzarà els mitjans de transport i els sistemes de tarifes d'aquests, indicats per MCB.  
e) Addicionalment s'abonarà als ciclomissatgers, en concepte de plus de perillositat, 0,05 EUR per cada adreça efectuada.  
3. Retribucions missatgers i conductors amb vehicle propi:  
  
La nòmina d'un treballador missatger es compondrà dels conceptes següents:  
a) Salari brut: Equivalent a la producció feta de manera efectiva en el mes natural de càlcul. Serà el resultat de multiplicar el total d'unitats d'obra realitzades per l'import aplicable segons annex III a cada una d'aquestes. Es consideraran unitats d'obra els conceptes detallats en l'annex III i definits en l'article 30 d'aquest conveni.  
  
b) Salari base: S'inclourà l'import anual marcat en la categoria de missatger segons l'annex II.  
c) Part proporcional de pagues extraordinàries: Hi haurà dues pagues extraordinàries a l'any i cada una d'aquestes serà l'equivalent al salari base mensual del treballador categoria missatger o conductor. Les pagues extraordinàries seran prorratejades mensualment, l'import correspondrà a 1/6 del salari base mensual.  
d) Despeses de locomoció: Es pagaran els quilòmetres recorreguts de manera efectiva pel missatger o el conductor durant el treball, en base a la declaració mensual que cada treballador faça sobre aquest tema. El preu serà l'indicat en l'article 36 d'aquest conveni.  
  
e) Plus de productivitat: S'inclourà en aquest concepte l'excés de producció fet pel treballador mensualment, una vegada calculada aquesta producció que es considera el salari brut i descomptat el salari base, les pagues extres prorratejades, la despesa de locomoció i el plus de perillositat. Si el treballador no arriba al rendiment mínim, no generarà dret al plus de productivitat. El pagament màxim que es farà serà l'efectivament calculat sempre que la suma d'aquest import + salari base + pppe + plus de perillositat + despeses de locomoció no siga superior al salari brut. En aquest cas, s'aplicarà l'import que, sumat al salari base + pppe + plus de perillositat + despeses de locomoció, done com a resultat el salari brut mensual.  
f) Si el salari brut no és suficient per al pagament de tots els conceptes, sempre prioritzarà, i en l'ordre següent, el salari base, la part proporcional de pagues extraordinàries, el plus de perillositat i el plus de locomoció, davant del plus de productivitat.  
4. Retribució de la resta de treballadors:  
a) La resta de personal percebrà la retribució mensual bruta que s'especifica per grups professionals i llocs de treball en l'annex II.  
b) Les quantitats indicades corresponen a la jornada ordinària. Si es fa una jornada menor, es percebrà la retribució proporcional.  
c) Els desplaçaments des del centre de treball no computen com a quilòmetres ni, per tant, es consideren unitat d'obra, ni remuneració de cap tipus.  
d) No es considerarà salari les quantitats que s'abonen als treballadors per indemnitzacions per causa objectiva o suplits per despeses que hagen de ser fetes pel treballador com a conseqüència de l'activitat laboral, prestacions o indemnitzacions de la Seguretat Social o qualsevol altra quantitat que s'abone al treballador per conceptes compensatoris o similars als anteriors.  
  
Article 35. Retribució mínima garantida  
Aplicant el sistema de retribució per unitat d'obra, es garanteix al caminador, al missatger i al conductor en vehicle de dues, tres o quatre rodes que realitza jornada completa cada dia laborable del mes, una retribució bruta mensual de 753,71 EUR a partir de la signatura d'entrada en vigor d'aquest conveni.  
  
Article 36. Despeses de locomoció  
1. Segons els quilòmetres reals recorreguts a raó de 0,19 euros per km. Els quilòmetres reals recorreguts seran els indicats pel missatger mateix en el full de liquidació que omplirà diàriament. L'import resultant del producte del nombre de quilòmetres per 0,19 euros el quilòmetre figurarà com a compensació de despeses de locomoció, que no es consideraran de salari.  
2. Les despeses de locomoció no són un complement salarial, són una compensació de les despeses de combustible, reparacions, amortització de vehicle i altres despeses derivades, que es deduiran del complement de productivitat perquè no siga considerat salari.  
  
Article 37. Plus de perillositat  
En aquest concepte de plus de perillositat s'inclourà per als missatgers un 5 % del total del salari brut una vegada descomptat el salari base i la pppe.  
  
Article 38. Gratificacions extraordinàries  
1. Se n'abonaran dues a l'any, l'import de les quals serà igual a una mensualitat de la taula salarial detallada en l'annex II en funció al nivell professional.  
2. Les gratificacions extraordinàries es prorratejaran obligatòriament mensualment.  
  
Article 39. Complement per antiguitat  
1. S'abonarà en les dotze mensualitats ordinàries de l'any a raó de 26 EUR per trienni, fins a un màxim de sis, igual per a tots per nivells professionals, que regirà sense alteració durant la vigència del conveni.  
  
2. L'abonament s'iniciarà a partir del mes natural següent al mes en què es complisca cada trienni.  
  
Article 40. Forma de pagament  
1. El pagament de les retribucions s'efectuarà per mesos vençuts, mitjançant xec o ingrés en compte corrent, dins de la primera desena del mes natural següent.  
2. En el supòsit d'ingrés a compte, el resguard de la transferència suplirà la signatura del treballador en el rebut de salaris.  
3. Per a una comprovació correcta dels salaris, l'empresa facilitarà al personal missatger la documentació necessària, llistes o resums.  
  
  
Article 41. Fixació de taules salarials  
1. Les taules salarials estaran fixades segons les retribucions de cada categoria professional segons l'annex II.  
2. Les retribucions per unitat d'obra estaran fixades segons s'estableix en l'annex III.  
  
  
Capítol VII  
Llicències, suspensió i extinció del contracte de treball  
  
Article 42. Llicències  
1. El treballador, avisant amb l'antelació possible i aportant-hi, en qualsevol cas, el justificant corresponent, podrà faltar al treball amb dret a remuneració per algun dels motius i durant el temps que s'exposen a continuació:  
a) Quinze dies naturals en cas de matrimoni.  
b) Dos dies naturals per naixement d'un fill. Quan el treballador necessite desplaçar-se per aquest motiu, el permís s'ampliarà un dia per a desplaçaments fins a 200 km i dos dies per a desplaçaments de més de 200 km.  
c) Dos dies naturals en cas d'accident o malaltia greu, intervenció quirúrgica sense hospitalització que necessite repòs domiciliari o hospitalització mínima de 24 hores o defunció de parents fins a segon grau de consanguinitat o afinitat.  
Quan, amb aquest motiu, el treballador necessite fer un desplaçament a més de 100 km de distància, el termini s'ampliarà en un dia, i s'ampliarà en dos si el desplaçament ha d'efectuar-se en un punt situat a més de 200 km.  
No obstant això, quan la defunció d'un familiar de primer grau de consanguinitat es produïsca en un altre país, la llicència retribuïda s'ampliarà a sis dies naturals.  
d) Durant un dia hàbil per trasllat del seu domicili habitual, i caldrà justificar el fet causant.  
e) Pel temps indispensable per al compliment d'una obligació inexcusable de caràcter públic i personal. Quan conste en una norma legal o convencional un període determinat, caldrà ajustar-se al que aquest dispose quant a durada de l'absència i la compensació econòmica.  
Quan el compliment de l'obligació supose la impossibilitat de la prestació del treball a causa de més del 20 % de les hores laborables d'un període de tres mesos continus o alterns, MCB podrà passar el treballador afectat a la situació d'excedència forçosa.  
f) Un dia hàbil per a la renovació del permís de conduir per als nivells de missatger i conductor.  
g) Pel temps indispensable per a gaudir dels drets educatius generals i de la formació professional en els supòsits i en la forma regulats en la legislació vigent.  
h) Pel temps indispensable per a la fer exàmens prenatals i tècniques de preparació al part que hagen de realitzar-se dins de la jornada de treball. El progenitor, amb una sol·licitud prèvia a l'empresa, podrà accedir a un permís no retribuït per a acompanyar la dona a aquests exàmens prenatals i tècniques de preparació al part.  
i) En el cas de naixement de fills prematurs o que per alguna causa hagen de romandre hospitalitzats després del part, la mare o el pare tindran dret a absentar-se del treball durant una hora. Així mateix, tindran dret a reduir la seua jornada fins a un màxim de dues hores, amb la disminució proporcional del salari. Aquesta llicència serà incompatible amb el gaudi de qualsevol altre permís o llicència que el treballador, home o dona, tinga o puga tindre concedit.  
  
j) Quan per raó de malaltia del treballador, aquest necessite l'assistència als serveis públics de salut en hores coincidents amb les de la jornada laboral, l'empresa li concedirà, sense pèrdua de retribució, 15 hores anuals, i s'haurà de justificar amb el volant corresponent, en el qual conste l'hora d'entrada i d'eixida de la consulta mèdica, i es podrà justificar l'hora d'entrada mitjançant volant de citació.  
  
k) Es concediran 15 hores anuals de permís per a acompanyar fills menors de 12 anys als serveis d'assistència sanitària, sense pèrdua de retribució. A més d'un permís no retribuït, per a acompanyar fills d'entre 13 i 16 anys d'edat, així com majors de 1r grau de consanguinitat que no puguen valer-se per ells mateixos, sempre justificant-ho amb un volant d'entrada i eixida. L'empresa establirà mecanismes de compensació horària.  
l) Un dia a l'any, o la part proporcional de portar menys d'un any, per assumptes propis o personals amb un preavís de 48 hores d'antelació que no podran gaudir-se al desembre ni a l'agost, ni es podran acumular a vacances, excepte acord entre les parts, i en qualsevol cas es respectarà un màxim d'un 5 % de treballadors per departament o centre.  
  
2. A l'efecte de la concessió de llicències i altres beneficis descrits anteriorment, derivats d'una relació matrimonial, s'equipararan les parelles de fet, legalment registrades o acreditades.  
3. Queda a discrecionalitat de l'empresa la possibilitat de superar els màxims expressats si l'operativa ho permet.  
4. En cas de concórrer diverses llicències en el mateix moment solament s'hi aplicarà la de màxima durada.  
5. Graus de consanguinitat i afinitat:  
a) 1r grau: pare, mare, sogres, fills, gendres o nores  
b) 2n grau: avis, germans, cunyats, néts  
c) 3r grau: besavis, oncles, nebots, besnéts  
  
Article 43. Lactància  
1. Els treballadors o les treballadores, per lactància d'un fill menor de nou mesos, tindran dret a una hora d'absència del treball, que podran dividir en dues fraccions. La durada del permís s'incrementarà proporcionalment en els casos de part múltiple.  
2. Aquest permís podrà ser gaudit indistintament pel pare o la mare en cas que els dos treballen.  
  
Article 44. Llicències sense sou  
1. El treballador tindrà dret a gaudir, en un o més permisos, de fins a quatre dies a l'any com a màxim, amb el caràcter de no retribuïts, en les condicions següents:  
a) Ser sol·licitat amb una antelació mínima de 7 dies, que no es podran unir a vacances ni a ponts i si la sol·licitud és inferior als quatre dies indicats, i no es podran unir a caps de setmana.  
2. L'empresa resoldrà favorablement les sol·licituds formulades en aquest sentit, llevat que la concessió afecte greument el procés de treball.  
  
Article 45. Excedències  
1. Excedència sense dret a reserva de lloc de treball.  
a) Els treballadors amb un any de servei podran sol·licitar, amb dos mesos d'antelació, l'excedència voluntària per un termini mínim de quatre mesos i no superior a cinc anys, i el temps que dure aquesta situació no es computarà a cap efecte.  
b) Les peticions d'excedència seran resoltes per l'empresa en el termini màxim d'un mes.  
c) El treballador excedent conserva solament un dret preferent al reingrés en les vacants d'igual o similar grup professional al seu. Quan el treballador ho sol·licite, el reingrés estarà condicionat al fet que hi haja vacant en el seu grup professional. Si no existeix una vacant en el grup professional, i sí en l'inferior, el treballador excedent podrà optar entre ocupar aquesta plaça amb el salari que hi corresponga fins que es produïsca una vacant en el seu grup professional, o no reingressar fins que es produïsca aquesta vacant. En qualsevol cas, l'empresa haurà de contestar per escrit la petició de reingrés del treballador.  
  
d) El treballador que no sol·licite el reingrés un mes abans que acabe l'excedència causarà baixa definitiva a l'empresa. Per a acollir-se a una altra excedència voluntària, el treballador haurà de cobrir un nou període d'almenys quatre anys de servei efectiu a l'empresa.  
  
e) Durant el període d'excedència, el treballador no podrà treballar en empreses del mateix sector d'activitat o que, si és d'un altre sector, puguen ser-ne competència, excepte autorització escrita prèvia de l'empresa. L'incompliment d'aquesta clàusula anul·laria el dret de reingrés del treballador i es donaria per acabada la relació laboral per incompliment contractual del treballador.  
2. Excedència amb reserva de lloc de treball  
a) Els treballadors tindran dret a un període d'excedència, no superior a tres anys, per a cuidar cada fill, tant quan és per naturalesa com per adopció, o en els supòsits d'acolliment, tant permanent com preadoptiu, que comptarà des de la data de naixement o, si escau, de la resolució judicial o administrativa.  
  
b) Es podrà concedir al treballador una excedència de fins a un màxim de dos anys, per a tindre cura d'un familiar, fins al segon grau de consanguinitat o afinitat, que no puga valer-se per ell mateix per raons d'edat, accident, discapacitat o malaltia, i que no exercisca una activitat retribuïda, tant si conviu amb el treballador com si no.  
c) L'excedència prevista en aquest apartat, amb un període de durada que podrà gaudir-se de manera fraccionada, constitueix un dret individual dels treballadors, homes i dones. No obstant això, si dos o més treballadors de la mateixa empresa generen aquest dret pel mateix subjecte causant, l'empresa podrà limitar l'exercici simultani per raons de funcionament justificades.  
d) Quan un nou subjecte causant dóna dret a un nou període d'excedència, l'inici d'aquesta donarà fi al que, si escau, estiga gaudint.  
  
e) Durant el primer any tindrà dret de reserva de lloc de treball. Transcorregut aquest termini, la reserva estarà referida a un lloc de treball del mateix grup professional. Es perdrà el dret al reingrés automàtic si durant l'excedència es fan treballs remunerats per compte d'altri o habitual per compte propi.  
f) El treballador que no hi sol·licite el reingrés un mes abans que acabe l'excedència causarà baixa definitiva a l'empresa.  
3. Excedències especials  
a) Donarà lloc a la situació d'excedència especial del personal el nomenament per a càrrec públic quan l'exercici siga incompatible amb la prestació de serveis a l'empresa.  
b) Si sorgeixen discrepàncies respecte d'això, decidirà la jurisdicció competent.  
c) L'excedència es perllongarà pel temps que dure el càrrec que la determine i atorgarà dret a ocupar la mateixa plaça que exercia el treballador quan es va produir aquesta situació, i es computarà el temps que haja romàs en aquella com a actiu amb caràcter general.  
  
d) El reingrés haurà de ser sol·licitat dins del mes següent al del seu cessament en el càrrec públic que ocupava.  
  
Article 46. Suspensió del contracte de treball  
El contracte de treball es podrà suspendre per les causes següents:  
  
1. Maternitat  
a) En el supòsit de part, la suspensió tindrà una durada de setze setmanes ininterrompudes ampliables en el supòsit de part múltiple en dues setmanes més per cada fill a partir del segon.  
b) El període de suspensió es distribuirà a opció de la interessada sempre que siga en les sis setmanes immediatament posteriors al part.  
c) En cas de defunció de la mare, el pare podrà fer ús de la totalitat o, si escau, de la part restant si la mare ha gaudit algun període amb anterioritat al part.   
2. No obstant això, i sense perjudici de les sis setmanes immediates posteriors al part de descans obligatori per a la mare, en cas que la mare i el pare treballen, quan s'inicie el període de descans per maternitat, ella podrà optar perquè el pare gaudisca d'una part determinada i ininterrompuda del període de descans posterior al part, tant de manera simultània com successiva amb el de la mare, llevat que en el moment de la seua efectivitat, la incorporació al treball de la mare supose un risc per a la seua salut.  
3. Paternitat  
a) El pare tindrà dret a la suspensió del contracte en els supòsits de naixement de fill, adopció o acolliment, durant quatre setmanes ininterrompudes, ampliables en dos dies més per cada fill a partir del segon en el cas de part, adopció o acolliment múltiple.  
  
b) Aquest període s'ampliarà en el supòsit de part, adopció o acolliment múltiples en dos dies més per cada fill a partir del segon.  
  
4. Adopció o acolliment, tant preadoptiu com permanent, de menors de sis anys, o menors d'edat majors de sis anys quan es tracte de discapacitats o minusvàlids, o que per les circumstàncies i experiències personals que han tingut o per provindre de l'estranger tinguen dificultats especials d'inserció social i familiar acreditades degudament pels serveis socials competents.  
5. Risc durant l'embaràs i risc durant la lactància natural d'un menor de nou mesos.  
6. Víctima de violència de gènere  
a) La persona degudament acreditada com a víctima de violència de gènere tindrà dret a la suspensió del contracte durant un període de sis mesos, llevat que de les actuacions de tutela judicial resulte que l'efectivitat del dret de protecció de la víctima requerisca la continuïtat de la suspensió. En aquest cas, el jutge podrà prorrogar la suspensió per períodes de tres mesos, amb un màxim de díhuit mesos.  
  
7. La resta de causes de suspensió del contracte que recull l'article 45 de l'Estatut dels Treballadors.  
8. Els períodes als quals es refereix aquest article podran gaudir-se en règim de jornada completa o a temps parcial, amb acord previ entre l'empresa i els treballadors afectats, en els termes que s'hi determinen.  
  
  
Article 47. Extinció del contracte de treball  
1. Caldrà ajustar-se al que es disposa en l'article 49 de l'Estatut dels Treballadors.  
2. Per als missatgers es tindrà en compte el que preveu l'article 29.5 d'aquest conveni.  
3. Per al càlcul de la indemnització, quan corresponga legalment per l'extinció de la relació laboral, per al missatger, es prendrà com a base per a calcular el salari/dia, la mitjana salarial percebuda pel treballador en els sis mesos naturals anteriors, excloent del càlcul les despeses de locomoció percebudes pel missatger.  
  
  
  
Capítol VIII  
Faltes i sancions  
  
Article 48. Règim de faltes i sancions  
1. És facultat de la direcció de l'empresa exercir la potestat disciplinària respecte del personal afectat per l'àmbit d'aquest conveni, d'acord amb el règim jurídic previst en aquest i, en defecte d'això, en l'Estatut dels Treballadors.  
2. Les faltes comeses pels treballadors es classificaran, atenent la seua importància, reincidència i intencionalitat, en lleus, greus i molt greus, de conformitat amb el que es disposa en els articles següents.  
  
  
Article 49. Faltes lleus  
1. La falta de respecte amb el públic, superiors, companys o subordinats.  
2. El retard injustificat, desobediència, negligència o descuit excusables en el compliment de les seues tasques, sempre que d'aquestes conductes no es deriven ni es puguen derivar perjudicis greus per al servei, en aquest cas tindran la qualificació de faltes greus.  
3. La falta de comunicació amb la deguda antelació de la inassistència al treball per causa justificada, llevat que s'acredite la impossibilitat material de fer-ho.  
4. No cursar en el temps oportú, la baixa corresponent quan es falte al treball per motiu justificat, llevat que s'acredite la impossibilitat de fer-ho.  
5. Absències sense justificació per un dia.  
6. D'una a tres faltes de puntualitat en un termini de 30 dies.  
7. L'abandó del servei durant la jornada sense causa fundada, fins i tot quan siga per un temps breu i no provoque cap perjudici en el servei. Si com a conseqüència d'això s'origina perjudici d'alguna consideració a l'empresa o és causa d'accident, aquesta falta podrà ser considerada com a greu o molt greu, segons les circumstàncies concretes de cada cas.  
8. L'ús indegut d'eines i estris adequats, el descuit en la conservació de locals, material i documents de l'empresa, així com les imprudències en la conducció dels vehicles que puguen comportar danys lleus a aquests o a tercers.  
9. L'incompliment de les obligacions previstes en l'article 29 de la Llei 31/1995, de 8 de novembre, de prevenció de riscos laborals, sempre que manque de transcendència greu per a la integritat física o la salut dels treballadors.  
10. La falta de neteja i higiene personal quan siga tan greu que puga afectar el procés productiu i la imatge de l'empresa.  
  
Específiques del personal de trànsit  
11. Ometre sense causa de força major que ho justifique la instal·lació de l'habitacle o el calaix per al dipòsit de les mercaderies en la bicicleta, el ciclomotor o la motocicleta.  
12. No fer ús, durant les hores de treball, de l'uniforme ni dels complements facilitats per l'MCB.  
13. No portar en el calaix per al dipòsit de les mercaderies o en l'uniforme i en els complements de treball els distintius ordenats per MCB, o lluir en un o uns altres adhesius o inscripcions alienes a les autoritzades.  
14. Ometre en un albarà de servei les dades essencials o les signatures de conformitat o presentar-les als serveis administratius de l'empresa en un estat de deterioració que resulte incobrable, per no poder determinar-s'hi el client sol·licitant, l'import o qualsevol altra dada.  
  
15. No fer ús del casc protector durant la conducció de la bicicleta, el ciclomotor o la motocicleta.  
16. La falta de comunicació telefònica a la central després d'omplir cada servei.  
17. Lliurar els albarans de facturació als clients fora dels terminis previstos en les normes internes.  
18. Mostrar davant del client una conducta indecorosa que perjudique la imatge d'MCB mitjançant una queixa per escrit del client.  
19. La pèrdua o l'extraviament de qualsevol dels elements facilitats per l'empresa per al desenvolupament de l'activitat encomanada, quan siga imputable al treballador.  
  
Article 50. Faltes greus  
1. L'incompliment de les ordres o les instruccions dels superiors de les obligacions concretes del lloc de treball o les negligències de les quals es deriven o puguen derivar-se perjudicis greus per al servei. Si implica crebant manifest de la disciplina i d'aquesta deriva perjudici notori per a l'empresa, podrà ser considerat com a falta molt greu.  
  
2. Absències sense justificació per tres dies, tant si són consecutives com si no ho són, durant un període de 45 dies.  
3. Les faltes repetides de puntualitat sense causa justificada entre quatre i sis vegades en un període de 30 dies, sempre que el temps acumulat deixat de treballar no supere el corresponent a tres dies de jornada laboral ordinària (en aquest cas seran considerades com a faltes molt greus).  
4. L'abandó del servei durant la jornada sense causa justificada, quan aquest provoque qualsevol perjudici de consideració en el desenvolupament del servei i/o puga ser o siga causa d'accident.  
5. La simulació de malaltia o accident.  
6. L'encobriment d'incompliments comesos per altres treballadors en relació amb les obligacions de puntualitat, assistència i permanència en el lloc de treball.  
7. La imprudència en acte de servei que puga causar danys greus en la conservació de locals, vehicles, material o documents dels serveis, o que implique risc d'accident per a ells o per als companys.  
  
8. L'incompliment greu de les obligacions previstes en l'article 29 de la Llei 31/1995, de 8 de novembre, de prevenció de riscos laborals, quan aquest incompliment puga originar risc de danys greus per a la seguretat i la salut dels treballadors.  
9. La utilització, la cessió o la difusió indeguda de dades de què es tinga coneixement per raó del treball a l'empresa. Aquestes conductes podran ser considerades com a faltes molt greus en el cas que representen una transgressió molt greu i culpable de la bona fe contractual.  
  
10. L'accés no justificat per personal sense titulació mèdica a les dades o als historials mèdics dels empleats, així com la utilització, el tractament, la cessió o la difusió d'aquests.  
11. La negligència en la custòdia de les anteriors dades de caràcter mèdic que facilite la difusió indeguda d'aquestes.  
12. Dur a terme treballs particulars dins de les instal·lacions de l'empresa, així com emprar eines per a usos propis.  
13. La negativa injustificada a assistir a cursos de formació quan aquests siguen obligatoris i coincidents amb la jornada de treball.  
14. L'abús d'autoritat en l'acompliment de les funcions encomanades. Es considera abús d'autoritat la comissió d'un fet arbitrari per part d'un superior, amb infracció d'un dret reconegut per aquest conveni, l'ET o altres lleis vigents del que es derive un perjudici notori per a la persona subordinada.  
15. La disminució continuada i voluntària del rendiment de treball normal o pactat, sempre que no tinga el caràcter de molt greu.  
16. La discriminació per motius ètnics, condició sexual o confessió religiosa.  
17. La comissió de tres faltes lleus durant un trimestre i amb una comunicació escrita.  
  
Específiques del personal de trànsit  
18. Ometre la conclusió d'un servei acceptat prèviament al·legant la finalització de la jornada laboral.  
19. Rebutjar dur a terme un servei ordinari sense que hi concórrega causa justificada.  
20. La pèrdua o l'extraviament de la mercaderia imputable al treballador.  
21. Demorar l'execució d'un servei encomanat fingint avaria o accident, extraviament de la mercaderia, robatori del vehicle o de qualsevol dels seus elements, problemes de trànsit o qualsevol altre inconvenient inexistent.  
22. No lliurar a l'empresa els albarans de facturació al client en una ocasió i sense causa de força major que ho impedisca.  
23. Originar bregues i baralles amb els companys de treball.  
24. No comunicar a l'empresa en el termini de 7 dies naturals la pèrdua d'un o de diversos punts del permís de conduir, tal com està estipulat en l'article 28.6.  
  
Article 51. Faltes molt greus  
1. La violació del secret de la correspondència postal, la detenció arbitrària o contra dret, l'intencionat curs anormal, l'obertura, la sostracció, la destrucció, la retenció i l'ocultació d'aquesta i, en general, qualsevol acte que supose infidelitat en la custòdia.  
2. Als anteriors efectes, s'entendran com a actes d'infidelitat en la custòdia dels enviaments totes les conductes que, tenint en compte el sistema de treball de cada lloc, impliquen desídia o negligència en la custòdia.  
3. La greu i culpable insubordinació individual.  
4. El frau, la deslleialtat i l'abús de confiança en les gestions encomanades, així com qualsevol conducta constitutiva de delicte aquest o no relacionat amb el servei.  
5. El falsejament intencionat de dades i informacions del servei.  
6. Absències sense justificació durant quatre dies o més, tant si són consecutius o no, durant un període de 45 dies.  
7. Les faltes reiterades de puntualitat sense causa justificada durant més de sis dies en un període de 30 dies, excepte en cas de força major.  
8. L'ús no autoritzat i amb caràcter personal dels mitjans de producció d'MCB, dins o fora de la jornada laboral, quan aquest siga contrari a les normes internes de l'empresa a aquests efectes, tindran també la consideració de mitjans de producció els equips i les eines informàtiques.  
  
9. Fer desaparéixer, inutilitzar, destrossar o trencar, voluntàriament, matèries, utensilis, eines, maquinària, aparells, instal·lacions, edificis, estris i documents de l'empresa o dels clients d'aquesta. Així com el frau, el furt o el robatori tant a companys de l'empresa com a qualsevol persona.  
  
10. L'abandó del lloc de treball en llocs d'una responsabilitat especial amb un risc greu per a persones o béns.  
11. Qualsevol acte que supose obstaculitzar l'exercici de les llibertats públiques, drets sindicals i l'exercici del dret de vaga legal d'altres treballadors.  
12. L'incompliment de l'obligació d'atendre els serveis mínims en cas de vaga i la realització durant aquesta d'actes amb la finalitat de coartar la llibertat i els drets d'altres treballadors.  
13. L'exercici d'activitats públiques o privades incompatibles amb l'acompliment de les tasques desenvolupades a l'empresa, l'ocultació de situacions d'incompatibilitat i, en general, l'incompliment de la normativa específica en aquesta matèria.  
14. El trencament del secret professional per part de qui, pel càrrec que ocupa, estiga obligat a guardar secret, així com la manipulació i el tractament de dades i programes amb ànim de falsificació o la utilització dels mitjans tècnics de l'empresa per a interessos particulars de tipus econòmic.  
15. La representació dels treballadors mantindrà un deure de sigil i confidencialitat especial, a més de sobre les matèries de compliment obligat expressades en els articles 64 i 65 de l'Estatut dels Treballadors, sobre totes les que respecte de l'empresa n'assenyale expressament el caràcter reservat, sempre que aquesta qualificació responga a criteris objectius.  
16. La tolerància o l'encobriment dels caps o els superiors respecte de les faltes greus o molt greus comeses pel personal que depén d'aquests.  
17. L'incompliment de les obligacions previstes en l'article 29 de la Llei 31/1995, de 8 de novembre, de prevenció de riscos laborals, quan se'n derive un risc greu i imminent per a la seguretat i la salut dels treballadors. La falta de col·laboració en els processos d'investigació es considerarà, a aquests efectes, com a falta greu.  
  
18. L'assetjament sexual, exercit sobre una persona empleada de l'empresa, dins o fora de les instal·lacions d'aquesta. S'entendrà per assetjament sexual qualsevol conducta verbal o física, de naturalesa sexual, duta a terme per un treballador a un altre, que s'exterioritze per mitjà d'actes, gestos o paraules, i que la persona destinatària no la tolere ni la desitge. La conducta haurà de ser de caràcter objectivament greu, capaç de crear un clima laboral ofensiu, hostil, intimidatori o humiliant. En qualsevol cas, durant el procediment es garantirà el dret a la confidencialitat i a la no-represàlia contra la persona que denuncia.  
19. La falta continuada, voluntària i greu, de disciplina en el treball o del respecte degut cap als superiors, els companys o els subordinats.  
  
20. La utilització, la cessió o la difusió indeguda de dades de les quals es tinga coneixement per raó del treball a l'empresa, que supose un perjudici greu per a MCB i una transgressió greu de la bona fe contractual.  
21. Fer activitats professionals per compte propi o alié que suposen concurrència amb les que du a terme l'empresa, o puguen ocasionar perjudicis en aquesta.  
22. L'embriaguesa o la toxicomania habitual durant la jornada laboral que repercutisca negativament en el servei o fora d'acte de servei quan l'empleat vista l'uniforme de l'empresa.  
23. La comunicació o la cessió de dades de caràcter personal, fora dels casos en què estiguen permeses, en els termes fixats en la Llei orgànica 15/1999, de protecció de dades de caràcter personal.  
24. La reincidència en falta greu, sempre que es produïsca durant els sis mesos següents d'haver-se'n produït la primera.  
25. Així mateix, es consideraran constitutius de falta molt greu tots els supòsits previstos legalment com a causa justificativa d'acomiadament disciplinari, en l'art.54 de l'Estatut dels Treballadors.  
26. La no-comunicació de manera fefaent a l'empresa de la retirada del permís de conducció, l'anul·lació de l'assegurança o qualsevol altra causa que incapacite el treballador a fer el treball amb plenes garanties legals, jurídiques, de prevenció de riscos laborals i penals per al treballador o terceres persones.  
27. L'incompliment per part del treballador o la no-comunicació a l'empresa dels riscos laborals o penals practicats pel treballador o observat en altres treballadors, proveïdors i col·laboradors, que puguen suposar un risc per a aquests, per a terceres persones o per als interessos d'MCB.  
  
28. La falta de neteja i d'higiene continuada i habitual quan siga tan greu que puga afectar el procés productiu i la imatge de l'empresa.  
  
Específiques del personal de trànsit  
29. Falsejar l'albarà del servei imitant signatures dels clients o els destinataris o liquidant en aquest imports diferents dels del servei dut a terme.  
30. No lliurar a l'empresa, en dues o més ocasions en el termini de 120 dies, els albarans de facturació al client, sense causa de força major que ho impedisca.  
31. La no-consecució del rendiment pactat en l'article 31 d'aquest conveni, en el cas dels missatgers i els ciclomissatgers.  
  
32. La reincidència en la no-comunicació de la pèrdua de punts del permís de conduir en el termini estipulat en el punt 25 de l'article 48.  
  
  
Article 52. Sancions  
1. Per falta lleu: amonestació per escrit. Cometre dues faltes lleus en un trimestre està considerat com a falta greu.  
2. Per falta greu: suspensió d'ocupació i sou d'1 a 15 dies. Cometre dues faltes greus en un període de 6 mesos està considerat com a falta molt greu.  
3. Per falta molt greu: suspensió d'ocupació i sou de 16 a 120 dies, o acomiadament.  
4. La facultat de l'empresa per a sancionar prescriurà per a les faltes lleus al cap de 10 dies; per a les faltes greus, al cap de vint dies, i per a les molt greus, al cap de seixanta dies a partir de la data en què aquella va tindre coneixement de la comissió, i en qualsevol cas al cap de sis mesos des que s'haja comés.  
  
  
Capítol IX  
Discriminació, discapacitat, igualtat,   
medi ambient i disposicions vàries  
  
Article 53. Clàusula de no-discriminació i de la igualtat  
1. Les dues parts es comprometen a vetlar per la igualtat de retribució per a treballs del mateix valor i per la no-discriminació per cap dels supòsits previstos en la legislació vigent, així com per l'adequada aplicació de la normativa que regule la igualtat de gènere.  
2. L'empresa es compromet a evitar qualsevol tipus de desigualtat i a procurar la paritat en la contractació i s'esforçarà per igualar la quota de treballadors en cada categoria professional.  
3. L'empresa es compromet a no diferenciar per raó de sexe, tendència sexual, religió, raça, condició social, idees polítiques, ni qualsevol altre condicionant els treballadors, i així garantirà la igualtat de condicions econòmiques de contractació o de promoció.  
4. Es vetlarà per l'ús d'un llenguatge no sexista en tota la documentació i la cartelleria de l'empresa.  
5. De conformitat amb el que disposa la Llei orgànica 3/2007, l'empresa està obligada a respectar la igualtat de tracte i d'oportunitats en l'àmbit laboral i, amb aquesta finalitat, haurà d'adoptar mesures dirigides a evitar qualsevol tipus de discriminació laboral entre dones i homes, mesures que s'hauran de negociar i, si escau, acordar amb el Comité d'Empresa en la forma que es determine en la legislació laboral.  
  
6. Els directius de l'empresa es formaran en matèria d'igualtat d'oportunitats.  
7. L'empresa es compromet a fer un diagnòstic de situació bianual, la finalitat del qual serà obtindre dades desagregades per sexes en relació amb les condicions de treball. Tot això a l'efecte de constatar, si n'hi ha, l'existència de situacions de desigualtat de tracte o oportunitats entre homes i dones sense una justificació objectiva i raonable, o situacions de discriminació per raó de sexe.  
8. Els resultats del diagnòstic de situació es presentaran al Comité d'Empresa per tal d'estudiar-los i valorar-los, i es procedirà a la fixació d'objectius que cal complir i les accions d'actuació per a les qüestions en què s'haja constatat l'existència de desigualtat entre dones i homes, així com l'establiment de mesures generals per a l'aplicació efectiva del principi d'igualtat de tracte i no-discriminació.  
  
  
Article 54. Persones amb discapacitat  
1. Quan l'empresa tinga més de 50 treballadors fixos, caldrà contractar un nombre de persones amb discapacitat que no siga inferior al 2 % de la plantilla o, si això no és possible, aplicar les mesures alternatives previstes per la normativa vigent, de les quals s'informarà al Comité d'Empresa.  
2. L'empresa, sempre que dispose d'un lloc de treball vacant al qual es puga adaptar el treballador amb discapacitat, donarà treball al treballador amb discapacitat originada per alguna malaltia professional, accident de treball o desgast físic natural com a conseqüència d'haver treballat durant un llarg període de temps l'empresa, i se li destinaran treballs adequats a les condicions d'aquest. En els casos de discapacitat física i/o sensorial per altres raons, l'empresa, si existeix algun lloc vacant, procurarà l'acoblament més idoni del treballador.  
3. Per a pertànyer aquesta situació, tindran preferència les persones que perceben subsidis o una pensió inferior al salari mínim interprofessional vigent.  
4. L'ordre per al benefici que s'estableix en l'apartat anterior, es determinarà per l'antiguitat a l'empresa o, en cas d'igualtat, pel major nombre de fills menors d'edat o incapacitats per a treballar.  
  
5. La retribució que percebrà aquest personal serà la corresponent al seu nou lloc de treball.  
  
Article 55. Víctimes de violència de gènere  
1. En els casos en què l'empresa dispose de diversos centres de treball situats (cada un d'aquests) en localitats diferents, la persona víctima de violència de gènere, degudament acreditada mitjançant l'ordre de protecció corresponent o, excepcionalment, quan aquesta ordre no s'haja dictat, a través de l'informe del Ministeri Fiscal que indique l'existència d'indicis que la persona demandant és víctima de violència de gènere, que es veja obligada a abandonar el lloc de treball a la localitat on estava prestant els serveis, per a fer efectiva la seua protecció o el seu dret a l'assistència social integral, tindrà dret preferent, amb una sol·licitud prèvia, a ocupar un altre lloc de treball del mateix grup professional, que l'empresa tinga vacant en qualsevol altre dels seus centres de treball.  
2. El trasllat o el canvi de centre de treball tindran una durada de sis mesos, durant els quals l'empresa tindrà l'obligació de reservar el lloc de treball que anteriorment ocupava el treballador. Transcorregut aquest període, el treballador haurà d'optar entre retornar a l'anterior lloc de treball o continuar en el nou. En aquest últim cas, decaurà l'obligació de reserva esmentada.  
  
Article 56. Reducció de jornada per motius familiars  
1. Qui per raons de guarda legal tinga cura directa d'alguna persona menor de dotze anys o amb discapacitat física, psíquica o sensorial, que no exercisca cap activitat retribuïda, tindrà dret a una reducció de la jornada ordinària de treball, amb la disminució proporcional del salari entre, almenys, una huitena part i un màxim de la meitat de la durada d'aquella.  
2. Tindrà el mateix dret, si acredita aquesta circumstància, qui haja d'encarregar-se de la cura directa d'un familiar, fins al segon grau de consanguinitat o afinitat, que per raons d'edat, accident o malaltia no puga valer-se per si mateix i no exercisca cap activitat retribuïda.  
  
3. En les dependències, les seccions o les unitats productives o comercials en les quals coincidisquen en el temps i/o en l'horari de reducció de jornada diversos treballadors, preservant en tot cas el dret a aquesta reducció, s'establirà, procurant l'acord amb i entre ells i atenent les circumstàncies concurrents, com deixar cobertes les necessitats de servei.  
  
Article 57. Reducció o reordenació de jornada per víctima de violència de gènere  
1. La persona víctima de violència de gènere, acreditada degudament amb l'ordre de protecció corresponent (o mentre aquesta es dicta), amb la sol·licitud formal necessària d'adopció d'una ordre de protecció, tindrà dret a la reducció de la jornada amb disminució proporcional del salari o a la reordenació del temps de treball, per tal de fer efectiva la seua protecció o el seu dret a l'assistència social integral, a través de l'adaptació de l'horari, de l'aplicació de l'horari flexible o d'altres formes d'ordenació del temps que s'utilitzen a l'empresa. L'exercici d'aquests drets s'acordarà i es concretarà entre la persona afectada i la direcció de l'empresa. Aquesta reducció o reordenació de jornada tindrà vigència durant el temps que existisquen les circumstàncies que la van motivar. Només en el cas que la persona ho sol·licite, podrà ser assistida pel Comité d'Empresa.  
2. A l'efecte de la concessió de les llicències i d'altres beneficis descrits anteriorment, derivats d'una relació matrimonial, s'equipararan les parelles de fet, registrades o acreditades legalment, i aquesta condició s'entendrà acreditada mitjançant la presentació del certificat del Registre d'Unions de Fet o, si aquest no existeix, mitjançant la del permís, acompanyada d'una certificació de convivència de l'ajuntament que hi corresponga.  
3. L'empresa es compromet al compliment estricte de tota la normativa i legislació en prevenció de riscos laborals i vigilància de la salut.  
  
  
Article 58. Medi ambient  
1. Les parts signants d'aquest conveni consideren necessari que l'empresa actue de manera responsable i respectuosa amb el medi ambient i prestar-ne molta atenció a la defensa i la protecció d'acord amb els interessos i les preocupacions de la societat.  
2. A aquests efectes, s'adoptarà una actitud permanent, responsable i visible en matèria de medi ambient i que es durà a terme en el futur, així com els seus resultats, perquè siguen coneguts i valorats adequadament per la societat i les administracions competents.  
3. El personal d'MCB haurà de consumir el paper de manera responsable. Per a això se seguiran les premisses següents:  
  
a) S'eliminarà el consum innecessari i excessiu de paper.  
b) S'ajustaran les propietats d'impressió de documents de manera que s'ocupe el major espai possible i, d'aquesta manera, es consumisca menys paper.  
c) S'intentarà, en la mesura del possible, imprimir o fotocopiar per les dues cares.  
d) S'imprimiran solament les còpies necessàries.  
e) Es reciclarà el paper.  
4. Els conductors d'MCB, a més, hauran de seguir unes directrius relacionades amb el medi ambient:  
a) Arrancar el motor sense xafar l'accelerador.  
b) Iniciar el moviment del vehicle amb una relació i marxes segons cada situació i que no force el funcionament de l'embragatge de manera innecessària.  
c) En pendents ascendents fortes, es posarà en moviment el vehicle en primera curta o llarga, segons el vehicle i les condicions de la via.  
  
d) Fer els canvis de marxa en la zona de parell de forces màxim de revolucions del motor.  
e) Procurar seleccionar la marxa que permeta al motor funcionar en la part baixa de l'interval de revolucions de parell de forces màxim. Això s'aconsegueix circulant en les marxes més llargues amb el pedal accelerador premut a les Ÿ parts del recorregut.  
f) Intentar mantindre una velocitat estable en la circulació evitant les accelerades i les frenades innecessàries i aprofitar les inèrcies del vehicle.  
g) Utilitzar més el fre motor i evitar l'ús innecessari del fre de servei. S'alçarà el peu del pedal accelerador per a deixar rodar el vehicle per la mateixa inèrcia amb la marxa en la qual se circula engranada o, si és possible, en marxes més llargues. En aquestes condicions el consum de carburant del vehicle és nul (fins a règims molt baixos de revolucions propers al de ralentí).  
h) En les parades perllongades (per sobre de dos minuts de durada), caldrà apagar el motor, excepte en els vehicles que depenguen del funcionament continu del motor per a usar-ne correctament els serveis auxiliars.  
i) Preveure les circumstàncies del trànsit i, davant d'aquestes, anticipar les accions que es duran a terme. Deixar una distància de seguretat suficient amb el vehicle precedent accelerant una mica menys que aquest, per a després haver de frenar també en menys mesura. Controlar visualment diversos vehicles per davant del propi.  
j) En qualsevol cas, es prendran les mesures pertinents per a previndre la contaminació gestionant adequadament els vessaments o els residus perillosos que puguen ocórrer durant incidències en ruta.  
  
Article 59. Acció sindical  
1. En aquesta matèria s'atendrà el que es disposa en l'Estatut dels Treballadors i la Llei orgànica de llibertat sindical.  
2. L'empresa acceptarà l'acumulació de les hores sindicals dels diferents membres del Comité d'Empresa, sense depassar el màxim total mensual, que podrà quedar rellevat del treball sense perjudici de la seua remuneració.  
3. El Comité d'Empresa haurà de comunicar a l'empresa, amb un preavís de 24 hores hàbils i per escrit, si el representant gaudirà de 8 hores o menys. El termini de preavís haurà de ser de 5 dies hàbils si el nombre d'hores que es gaudirà és més de 8 hores hàbils.  
  
4. L'abonament d'aquestes hores s'efectuarà a raó de la mitjana de retribucions percebudes en els últims sis mesos excloses les despeses de locomoció i les gratificacions extraordinàries.  
  
Article 60. Formació professional  
1. La formació contínua a l'empresa es programarà amb la finalitat de:  
a) Afavorir el desenvolupament professional i personal dels treballadors en el marc de la societat del coneixement.  
b) Contribuir a l'eficiència econòmica millorant la competitivitat d'MCB.  
c) Facilitar l'adaptació als canvis motivats per les noves formes d'organització del treball, així com pels processos d'innovació tecnològica o estandardització.  
d) Contribuir a propiciar el desenvolupament i la innovació de l'activitat comercial i de serveis desplegada per l'empresa, així com l'increment de la productivitat.  
e) S'informarà a la representació social de les accions formatives que cal dur a terme.  
  
Article 61. Protocol d'actuació en matèria de prevenció de l'assetjament sexual en el treball  
1. És un procediment intern i informal, àgil, ràpid, que ha d'atorgar credibilitat i protegir la intimitat, la confidencialitat i la dignitat de les persones afectades. Per la qual cosa, en conseqüència d'això, les actuacions podran ser orals o escrites.  
2. S'inicia amb la denúncia d'assetjament sexual davant del departament d'RH.  
3. La denúncia es podrà presentar directament per part de la persona afectada o el Comité d'Empresa.  
4. La denúncia donarà lloc a l'obertura immediata d'un expedient informatiu per part de l'empresa. La finalitat de l'expedient és esbrinar els fets i impedir la continuïtat de l'assetjament denunciat.  
5. En el supòsit que no s'hi presente denúncia, RH, davant de l'existència d'indicis, sospites, besllums, manifestacions o senyals d'assetjament sexual, siga quin en siga l'origen o la condició, podrà sol·licitar a la persona directament afectada que la presente, amb la finalitat d'activar el protocol d'actuació i contribuir a esbrinar els fets que es pretenen esclarir.  
6. Durant la tramitació del protocol, podran articular-se les mesures oportunes a aquest efecte en el marc del que es disposa en l'article 0.3 de l'Estatut dels Treballadors i el dret a la intimitat personal sota el judici de proporcionalitat corresponent (idoneïtat, necessitat i proporcionalitat estricta).  
7. Si la persona afectada ho sol·licita, es posarà en coneixement del Comité d'Empresa.  
8. El protocol només observarà les formalitats següents:  
a) Donar tràmit d'audiència a totes les persones que hi intervenen.  
b) Practicar les diligències que es puguen considerar per a l'esclariment dels fets esdevinguts.  
c) El procés haurà d'estar substanciat en un màxim de 10 dies.  
d) La resolució de l'expedient informatiu s'ajustarà a les circumstàncies analitzades en cada cas.  
e) La finalitat d'aquest procés és la prevenció de l'assetjament sexual, per la qual cosa no substitueix els procediments legals establits.  
9. Manera de fer la denúncia:  
a) Les denúncies podran dirigir-se a RH.  
b) El correu electrònic enviat per la persona directament afectada a RH serà suficient per a l'obertura d'expedient informatiu.  
10. Conscients, doncs, de la necessitat de protegir els drets fonamentals de la persona i especialment la dignitat d'aquesta en l'àmbit laboral, les parts signants d'aquest protocol reconeixen la necessitat de previndre i, si escau, eradicar tots els comportaments i els factors organitzatius que posen de manifest conductes d'assetjament sexual en l'àmbit laboral.  
11. Per això, les parts subscriuen aquest protocol, que té l'objecte d'establir compromisos amb vista a la informació, la prevenció, la mediació i la supressió de conductes en matèria d'assetjament sexual en la feina, així com l'establiment d'un procediment intern, sumari i envoltat de les garanties de confidencialitat que la matèria exigeix, amb la finalitat de canalitzar les queixes que puguen produir-se i propiciar-ne la solució dins de l'empresa, segons els principis generals següents:  
a) En el convenciment que totes les persones tenen dret a rebre un tracte cortés, respectuós i digne en l'àmbit laboral, les parts signants s'obliguen en les seues actuacions a propiciar les garanties que el faciliten, amb la finalitat de crear un entorn laboral exempt de qualsevol tipus d'assetjament sexual.  
b) Les parts signants reconeixen que els comportaments que puguen comportar assetjament sexual són perjudicials, no solament per a les persones afectades directament, sinó també per a l'entorn global de la institució, i són conscients que la persona que es considere afectada té dret, sense perjudici de les accions administratives i judicials que li corresponguen, a sol·licitar una actuació de l'empresa que siga dilucidada de forma sumària per les vies previstes en aquest protocol.  
c) Les parts signants accepten l'obligació de salvaguardar el dret a la intimitat i la confidencialitat davant de la presentació de qualsevol queixa en matèria d'assetjament, així com en els procediments que s'inicien a aquest efecte.  
  
Article 62. Assegurança d'accidents de treball  
1. L'empresa contractarà a favor dels treballadors una assegurança amb capitals assegurats de 16.000 euros per al cas de mort i 22.000 euros per al cas d'invalidesa permanent i absoluta per a qualsevol treball.  
2. Aquesta assegurança cobrirà el risc d'accident de treball i serà independent de les prestacions derivades de la pertinença al règim general de la Seguretat Social.  
3. L'empresa que assumirà exclusivament aquesta obligació pagarà les primes derivades de la contractació de l'assegurança.  
4. La companyia asseguradora pagarà dels capitals assegurats.  
  
  
Article 63. Complement IT  
1. En els processos per incapacitat temporal derivada d'accident de treball o malaltia professional, i amb independència de la prestació corresponent de la Seguretat Social, l'empresa abonarà al treballador una prestació d'un 25 % de la base que haja servit per al càlcul de la prestació reglamentària.  
2. La prestació s'abonarà solament en els processos de durada superior a 21 dies i des del primer.  
  
Article 64. Suspensió del permís de conducció  
1. Quan un missatger o un conductor siga suspés del permís de conducció com a conseqüència de fet esdevingut durant la prestació del treball en àmbit laboral, i sempre que aquest haja comunicat puntualment la pèrdua de punts, produirà els efectes següents:  
  
a) El contracte quedarà en suspens des del moment de la suspensió del servei fins a un màxim de 90 dies i no hi haurà obligació d'abonar salari ni cotització a la Seguretat Social.  
  
Article 65. Reconeixements mèdics anuals  
1. L'empresa garanteix als treballadors al seu servei un reconeixement mèdic anual en funció dels riscos inherents al treball, que serà executat pels serveis mèdics contractats per l'empresa.  
  
2. Aquest reconeixement és de caràcter voluntari, en les excepcions recollides en l'article 22.1 de la Llei de prevenció de riscos laborals.  
3. Els resultats d'aquest reconeixement són confidencials i es facilitaran directament al treballador.  
  
Article 66. Protecció de l'embaràs  
1. Dins de les possibilitats de l'empresa, es facilitarà a les treballadores embarassades un lloc de treball idoni al seu estat sempre que siga possible.  
2. En el supòsit de risc per a l'embaràs caldrà ajustar-se al que es disposa en la legislació vigent en cada moment.  
  
  
ANNEX I  
Grups professionals  
  
A) ENUMERACIÓ   
 Grup   
cotització   
Seguretat Social  
GRUP 0. EQUIP DIRECTIU    
   
1. Director/a general 1  
2. Comandaments intermedis 2  
   
GRUP 1. PERSONAL D'OPERACIONS   
   
3. Cap d'operacions 3  
4. Comandament intermedi d'operacions 4  
5. Auxiliar d'operacions 7  
6. Conductor/a de camió 8  
7. Conductor/a 8  
8. Missatger/a 8  
9. Ciclomissatger/a 8  
10. Caminador/a 9  
   
GRUP 2. PERSONAL ADMINISTRATIU   
   
11. Cap 1a administratiu/iva informàtic/ca 3  
12. Cap 2a administratiu/iva informàtic/ca 3  
13. Oficial 1a administratiu/iva informàtic/ca 5  
14. Oficial 2a administratiu/iva informàtic/ca 5  
15. Auxiliar administratiu/iva 7  
   
GRUP 3. PERSONAL COMERCIAL   
   
16. Cap comercial 3  
17. Agent comercial 5  
    
GRUP 4. PERSONAL DE MAGATZEM I D'OFICIS VARIS   
   
18. 1r Encarregat/da de magatzem 4  
19. 2n Encarregat/da de magatzem 4  
20. Mosso/a torero/a 10  
21. Mosso/a 10  
22. Encarregat/ada d'oficis varis 5  
23. Oficial d'oficis varis 8  
24. Ordenança 10  
25. Vigilant/a 10  
26. Personal de manteniment i neteja 10  
  
  
B) Definicions  
1. Director/a general  
És la persona encarregada de la planificació i la direcció de les activitats pròpies de l'empresa, que participa directament en la definició de les polítiques que afecten el conjunt del col·lectiu de la companyia i aspectes fonamentals del negoci, comercials o de gestió empresarial.  
  
Les funcions d'aquest es dirigeixen a l'establiment de polítiques orientades per a la utilització eficaç dels recursos humans i materials, assumint la responsabilitat d'aconseguir els objectius planificats.  
2. Comandaments intermedis  
S'inclouen en aquesta categoria les persones que fan funcions compostes per activitats complexes, amb objectius definits i amb un grau d'exigència elevat en el nivell d'autonomia i responsabilitat, subjectes a polítiques funcionals o principis de gestió, dirigint, normalment, un conjunt de processos que suposen una activitat tècnica o professional especialitzada.  
Les responsabilitats assumides exigeixen coneixements de titulació universitària superior i/o una dilatada experiència professional.  
  
3. Cap d'operacions  
És la persona responsable del funcionament operatiu correcte de l'empresa. En dependència directa del director general de la companyia és responsable de la coordinació i la supervisió dels departaments de trànsit, de distribució i d'atenció al client.  
Entre les funcions d'aquest es troba la de proveir la companyia de tots els mitjans humans i materials necessaris per a fer rutes i serveis.  
  
4. Comandament intermedi operacions  
Hi ha dos comandaments intermedis d'operacions, encarregats cada un d'aquests d'una subdivisió del departament.  
4.a) Encarregat de trànsit  
És la persona encarregada de l'assignació correcta i eficient de serveis i recollides demandats per clients i proveïdors.  
Entre les funcions d'aquest es trobaran també l'atenció telefònica, la resolució d'incidències pròpies del repartiment i el cobrament de comptats i reemborsaments als repartidors. Diàriament haurà d'encarregar-se de quadrar la caixa.  
Podrà tindre sota el seu càrrec un grup de treballadors, sempre sota la supervisió del superior immediat.  
4.b) Encarregat de SAC  
És la persona encarregada de l'assignació de tasques referents a l'atenció al client i que pot prendre les decisions necessàries per al treball diari.  
Entre les funcions d'aquest es troben la resolució d'incidències, així com la tramitació de tot el procés amb les assegurances quan ens trobem davant d'un robatori, un trencament o una pèrdua de mercaderia.  
Podrà tindre sota el seu càrrec un grup de treballadors, sempre sota la supervisió del superior immediat.  
5. Auxiliar d'operacions  
És la persona que es dedica a operacions administratives elementals pròpies del departament de trànsit, distribució i/o atenció al client.  
  
Entre les funcions d'aquest es troben l'atenció telefònica i presencial, el maneig i l'arxiu d'albarans i fulls de ruta, així com la tramitació i la resolució d'incidències.  
A més, poden tindre al seu càrrec altres tasques com el cobrament de comptats i reemborsaments sota la supervisió del comandament intermedi d'operacions o la tramitació de documentació referent a possibles trencaments, robatoris o pèrdues de la mercaderia de clients.  
La persona que ocupe aquest lloc ha d'alçar i moure la mercaderia necessària per a les seues tasques.  
6. Conductor/a de camió  
És la persona que condueix un vehicle de quatre rodes de més de 3.500 kg, propietat de l'empresa, l'activitat del qual consisteix en la realització personal dels serveis de recollida, tràmit, custòdia i lliurament de documents i mercaderies.  
El cap de trànsit marcarà en cada moment els serveis que s'han de fer i les rutes que cal recórrer i aquests poden ser variables o estar adscrits, sempre amb caràcter temporal, a la realització de diligències per a un o diversos clients fixos.  
7. Conductor/a  
És la persona que condueix un vehicle a motor de dues, tres o quatre rodes de menys de 3.500 kg, propietat de l'empresa, l'activitat del qual consisteix en la realització personal dels serveis de recollida, tràmit, custòdia i lliurament de documents i mercaderies.  
El cap de trànsit marcarà en cada moment els serveis que es duran a terme i les rutes que es recorreran i aquests poden ser variables o estar adscrits, sempre amb caràcter temporal, a la realització de diligències per a un o diversos clients fixos.  
8. Missatger/a  
És la persona que condueix un vehicle de dues, tres o quatre rodes, de la seua propietat, l'activitat de la qual consisteix en la realització personal dels serveis de recollida, tràmit, custòdia i lliurament de documents i mercaderies.  
L'encarregat de trànsit marcarà en cada moment els serveis que s'han de fer i les rutes que cal recórrer i aquests poden ser variables o estar adscrits, sempre amb caràcter temporal, a la realització de diligències per a un o diversos clients fixos.  
9. Ciclomissatger/a  
És la persona que condueix un vehicle de dues rodes almenys, accionat per l'esforç muscular de la persona que el condueix, en particular mitjançant pedals o manovelles podent també estar assistit per motor de potència no superior als 0,5 kW, de la seua propietat o facilitat per l'empresa si escau, l'activitat de la qual consisteix en la realització personal dels serveis de recollida, tràmit, custòdia, transport i lliurament de documents, mercaderies i xicoteta paqueteria en general.  
La persona encarregada de trànsit marcarà en cada moment els serveis que s'han de fer i les rutes que es recorreran i aquests podran ser variables o estar adscrits, sempre amb caràcter temporal, a la realització de diligències per a un o diversos clients fixos.  
10. Caminador/a  
És la persona la funció de la qual es redueix a fer missions de xicotet transport dins d'una ràtio d'acció limitada, seguint les instruccions emanades en cada cas de la persona encarregada d'organitzar el servei.  
  
Per a efectuar el treball, el caminador utilitzarà els mitjans públics de transport, urbans i/o interurbans o farà el servei caminant, quan les distàncies que calga recórrer ho permeten raonablement.  
11. Cap de 1a administratiu/iva  
És la persona que, al comandament d'altres caps, dirigeix un centre de treball o un conjunt d'unitats operatives.  
12. Cap de 2a administratiu/iva informàtic/ca  
És la persona que dirigeix l'activitat d'una unitat operativa o centre de treball si aquest té una plantilla de personal administratiu igual o superior a 10 treballadors.  
13. Oficial de 1a administratiu/iva informàtic/ca  
És la persona que, amb la màxima perfecció i sota la seua responsabilitat, fa treballs que requereixen iniciativa, i pot tindre personal administratiu amb un nivell professional inferior sota el seu comandament.  
14. Oficial de 2a administratiu/iva informàtic/ca  
És la persona que, amb iniciativa i responsabilitat restringida, fa treballs secundaris que només exigeixen coneixements generals de la tècnica administrativa.  
15. Auxiliar administratiu/iva  
És la persona que es dedica a operacions administratives elementals i mecàniques ajudant a oficials i caps. Pot manejar màquines d'oficina i terminals d'ordinador.  
16. Cap comercial  
És la persona responsable del departament comercial. En dependència directa del director general de la companyia, és responsable del compliment de vendes d'aquesta.  
Les funcions d'aquest són planificar i supervisar tasques i accions de l'equip comercial, classificar els clients segons el seu potencial i la importància per a fer eficient l'ús del temps i optimitzar resultats, establir les tarifes i definir la política de descomptes i bonificacions i autoritza els venedors per a fer acords puntuals.  
  
17. Agent comercial  
És la persona que s'encarrega permanentment de promoure, negociar o concretar els serveis que ofereix l'empresa als clients, mitjançant una retribució i en una zona determinada.  
La principal funció d'aquest és la captació de nous clients, no obstant això, s'encarrega de també de l'elaboració de tarifes, així com de l'atenció permanent a clients.  
18. 1r encarregat/ada de magatzem  
És la persona responsable del magatzem i del personal que hi està adscrit, de manera permanent o ocasional. Amb comandament directe sobre el personal, té la responsabilitat del treball, la disciplina i la seguretat del personal i ha d'organitzar o dirigir el servei indicant als seus subordinats la forma d'efectuar els treballs que se li ordenen.  
  
Ha de coordinar i supervisar la recepció i la distribució de mercaderia i el registre d'entrada i eixida d'aquesta procurant que es remeten a les oficines les relacions corresponents amb indicacions de destinació/procedència i entrades/eixides que hi hagen.  
19. 2n encarregat/ada magatzem  
És la persona que, a les ordres de la persona encarregada de magatzem i reunint condicions pràctiques per a dirigir un grup de treballadors, s'ocupa de la càrrega o la descàrrega de vehicles, de la recepció de mercaderies, i les distribueix ordenadament per a emmagatzemar-les o repartir-les.  
Ha de registrar l'entrada i l'eixida de les mercaderies redactant i remetent a les oficines les relacions corresponents, amb indicacions de destinació, procedència i entrades i eixides que hi haja, donant compte diàriament de la marxa del servei al cap immediat.  
20. Mosso/a torero/a  
És la persona que s'encarrega de la càrrega i la descàrrega de vehicles i del moviment i la classificació de mercaderies amb rapidesa i aprofitant-ne l'espai.  
Algunes de les funcions d'aquest són omplir albarans de recepció de la mercaderia, fer-ne el pesat, etiquetar-la i precintar-la o introduir-la en els vehicles, o ordenar-la com se li indique. Fa el recorregut de les mercaderies situant-les i traslladant-les degudament una vegada classificades, i també s'encarrega de mantindre net el local i de la vigilància de les mercaderies que s'hi emmagatzemen o s'hi guarden.  
  
Pot encomanar-se-li la responsabilitat del control de les càrregues i/o les descàrregues de vehicles. Ha d'efectuar els treballs necessaris ajudant el conductor per al condicionament correcte del vehicle i la protecció de les mercaderies.  
Les funcions podrà executar-les a mà o amb un equip mecànic de manipulació, com un carretó elevador, tant en el magatzem com en un vehicle.  
Quan forme part de la dotació d'un vehicle ajudarà el conductor en totes les incidències que puguen sorgir durant el repartiment i serà la persona responsable de carregar i descarregar la mercaderia, de la recollida o el lliurament d'aquesta als clients i de portar la documentació de les mercaderies, que quan finalitze lliurarà omplida degudament al cap mediat.  
Li correspon el maneig dels aparells elevadors, grues i altra maquinària per a càrrega i descàrrega de vehicles. Abans d'iniciar el treball amb aquesta maquinària haurà de rebre la preparació necessària per al correcte acompliment d'aquestes comeses.  
A més, haurà de tindre coneixements bàsics sobre la salut i la seguretat en el treball, així com conéixer les normes de prevenció d'incendis i d'ús d'equips d'emergència i seguretat.  
21. Mosso/a  
És la persona que s'encarrega de la càrrega i la descàrrega de vehicles i el moviment i la classificació de mercaderies de manera ràpida i aprofitant l'espai.  
Entre les funcions d'aquest es troben la d'omplir albarans de recepció de la mercaderia, fer el pesat d'aquesta, etiquetar-la i precintar-la o introduir-la en els vehicles, o ordenar-la com se li indique. Farà el recorregut de les mercaderies situant-les i traslladant-les degudament una vegada classificades i també s'encarrega de mantindre net el local i de la vigilància de les mercaderies que s'hi emmagatzemen o s'hi guarden.  
  
Se li pot encomanar la responsabilitat del control de les càrregues i/o les descàrregues de vehicles. Ha d'efectuar els treballs necessaris i ajuda el conductor per al correcte condicionament del vehicle i la protecció de les mercaderies.  
Quan forme part de la dotació d'un vehicle, ajuda el conductor en totes les incidències que puguen sorgir durant el repartiment i és el responsable de carregar i descarregar la mercaderia, de la recollida o el lliurament als clients, i de portar la documentació de les mercaderies, que quan acabe lliurarà al cap immediat, omplida degudament.  
  
Ha de tindre coneixements bàsics sobre la salut i la seguretat en el treball, així com conéixer les normes de prevenció d'incendis i d'ús d'equips d'emergència i seguretat.  
22. Ordenança  
És la persona que fa encàrrecs dins i fora de l'oficina, així com treballs auxiliars en aquesta, com ara còpia de documents, franqueig de correspondència, etc.  
23. Vigilant/a  
És la persona que té al seu càrrec el servei de vigilància nocturna o diürna dels locals, i que pot posar en marxa i parar serveis de calefacció, refrigeració, etc. També pot fer, durant la seua jornada, uns altres treballs que no impedisquen la seua funció principal de vigilància.  
24. Encarregat/ada d'oficis varis  
És la persona que, amb coneixement dels diferents oficis i podent tindre sota el seu comandament oficials i peons de diversos oficis, du a terme i dirigeix tasques de manteniment i conservació dels locals i maquinària de l'empresa.  
25. Oficial d'oficis varis  
Inclou el personal com ara mecànics, fusters, electricistes, etc. que coneixent perfectament diversos oficis i seguint les directrius i les ordres de l'empresa, du a terme la seua comesa amb una responsabilitat i autonomia plenes.  
26. Personal de manteniment i neteja  
És la persona que s'encarrega de la neteja i el xicotet manteniment de les oficines, les instal·lacions i les dependències annexes a l'empresa.  
  
  
  
ANNEX II  
Taules salarials  
  
Categoria professional Salari mensual  
  
Director general 1.200,00 -  
Comandament intermedi 1155,00 -  
Cap d'operacions 1.145,00 -  
Comandament intermedi d'operacions 905,00 -  
Auxiliar d'operacions 762,00 -  
Conductor/a camió amb CAP 900,00 -  
Conductor/a 866,00 -  
Missatger/a 762,00 -  
Ciclomissatger/a 708,00 -  
Caminador/a 708,00 -  
Cap 1a administratiu/iva informàtic/ca 1.145,00 -  
Cap 2a administratiu/iva informàtic/ca 1.064,00 -  
Oficial 1a administratiu/iva informàtic/ca 1.039,00 -  
Oficial 2a administratiu/iva informàtic/ca 905,00 -  
Auxiliar administratiu/iva 762,00 -  
Cap comercial 1.039,00 -  
Agent comercial 905,00 -  
1r encarregat/ada de magatzem 995,00 -  
2n encarregat/ada de magatzem 984,00 -  
Mosso/a torero/a 708,00 -  
Mosso/a 708,00 -  
Encarregat/ada d'oficis varis 984,00 -  
Oficial d'oficis varis 892,00 -  
Ordenança 708,00 -  
Vigilant/a 708,00 -  
Personal de manteniment i neteja 708,00 -  
  
  
  
ANNEX III  
Retribucions per unitat d'obra  
  
Unitat d'obra per a personal en vehicles de dues rodes  
  
UNITATS MOTO Preu moto  
Servei urbà: recollida i lliurament en el dia 1,30 -  
Recollida pont de clients 1,01 -  
Distribució: 10 hores, 14 hores i 24 hores 0,97 -  
Distribució: massiu i economy 0,90 -  
Temps d'espera 0,09 -  
km moto 0,26 -  
Excessos 0,86 -  
Cànon pluja 0,38 -  
km pluja 0,08 -  
   
UNITATS BICI Preu bici  
Servei urbà: recollida i lliurament en el dia 1,30 -  
Recollida pont de clients 1,01 -  
Distribució: 10 hores, 14 hores i 24 hores 0,97 -  
Distribució: massiu i economy 0,90 -  
Temps d'espera 0,09 -  
km moto 0,26 -  
Excessos 0,86 -  
Cànon pluja 0,38 -  
km pluja 0,08 -  
  
  
Unitat d'obra per a personal en vehicle de quatre rodes  
   
UNITATS FURGONETA 400 KG Preu furgoneta  
Servei urbà furgoneta 3,16 -  
Recollida pont de clients 1,20 -  
Recollida pont expedició 0,15 -  
Distribució: 10 hores, 14 hores, 24 hores,   
massius i economy 1,20 -  
Recollida de xarxa 1,20 -  
Recollida xarxa expedició 0,15 -  
Adreces repetides 0,30 -  
Temps d'espera 0,14 -  
Km furgoneta 0,26 -  
   
UNITATS FURGONETA 8493 IS   
i FURGÓ AMB CAIXA SENSE PLATAFORMA Preu furgoneta  
Servei urbà furgoneta 3,26 -  
Recollida pont de clients 1,20 -  
Recollida pont expedició 0,15 -  
Distribució: 10 hores, 14 hores, 24 hores,   
massius i economy 1,20 -  
Recollida de xarxa 1,20 -  
Recollida xarxa expedició 0,15 -  
Adreces repetides 0,30 -  
Temps d'espera 0,14 -  
Km furgoneta 0,28 -  
   
UNITATS FURGÓ AMB CAIXA   
AMB PLATAFORMA Preu furgó  
Servei urbà furgó 3,30 -  
Recollida pont de clients 1,20 -  
Recollida pont expedició 0,15 -  
Distribució: 10 hores, 14 hores, 24 hores,   
massius i economy 1,20 -  
Recollida de xarxa 1,20 -  
Recollida xarxa expedició 0,15 -  
Adreces repetides 0,30 -  
Temps d'espera 0,14 -  
Km furgó 0,30 -  
   
UNITATS CAMIÓ 5264 ZA Preu camió  
Servei urbà camió 6,00 -  
Recollida pont de clients 1,20 -  
Recollida pont expedició 0,15 -  
Distribució: 10 hores, 14 hores, 24 hores,   
massius i economy 1,20 -  
Recollida xarxa 1,20 -  
Recollida xarxa expedició 0,15 -  
Adreces repetides 0,30 -  
Temps d'espera 0,14 -  
Km camió 0,32 -